Hujan lebat, ribut petir di 11 negeri malam ini
Oleh NUR ALWANI ZAFIRAH KHAIRUL

22 Disember 2022, 7:48 pm
PETALING JAYA – Jabatan Meteorologi Malaysia (MetMalaysia) mengeluarkan amaran cuaca buruk melibatkan 11 negeri susulan hujan lebat serta ribut petir yang dijangka berlarutan sehingga pukul 9 malam nanti.
MetMalaysia dalam kenyataan di Facebook berkata, ribut petir, hujan lebat dan angin kencang dijangka di utara Semenanjung melibatkan beberapa daerah di Kedah (Baling, Kulim dan Bandar Baharu), Pulau Pinang (Seberang Perai Tengah dan Seberang Perai Selatan) serta keseluruhan negeri Perak.
Sementara itu, di Pantai Timur, cuaca buruk tertumpu sekitar Kelantan (Gua Musang) serta Pahang (Tanah Tinggi Cameron, Lipis, Bentong dan Bera).
“Bagi negeri Selangor pula, Sabak Bernam, Kuala Selangor, Hulu Selangor, Gombak dan Hulu Langat.
“Hujan lebat ketika ini turut melanda Negeri Sembilan (Jelebu, Kuala Pilah, Jempol dan Tampin) serta Jasin, Melaka,” katanya hari ini.
Tambah kenyataan itu, dua daerah di Johor seperti Tangkak dan Muar juga dilanda cuaca buruk bagi tempoh yang sama malam ini.

Sementara itu, hujan lebat dan angin kencang tertumpu di Sarawak melibatkan kawasan Kuching (Kuching), Serian, Samarahan (Samarahan dan Asajaya), Sarikei (Sarikei dan Meradong), Sibu (Sibu dan Selangau), Mukah, Kapit (Bukit Mabong), Miri (Subis, Miri dan Marudi) dan Limbang.
“Cuaca tidak menentu itu turut dilaporkan di Sabah: Pedalaman (Sipitang), Pantai Barat (Putatan, Penampang, Kota Kinabalu, Tuaran, Ranau dan Kota Belud), Sandakan (Telupid, Kinabatangan, Beluran dan Sandakan) dan Kudat,” ujarnya.
Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Amaran ribut petir ini juga adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Tanah runtuh: Seorang lagi mangsa belum ditemui
Oleh NURUL IZZATI ZAINI

22 Disember 2022, 7:44 pm
HULU SELANGOR- Seorang lagi mangsa tragedi tanah runtuh di Jalan Batang Kali-Genting Highlands masih lagi belum ditemui setelah memasuki hari ketujuh operasi mencari dan menyelamat (SAR).
Ketua Polis Selangor, Datuk Arjunaidi Mohamed, berkata, mangsa tersebut merupakan seorang kanak-kanak lelaki yang tidak dapat dikenal pasti lingkungan usianya.
“Setelah membuat semakan, keseluruhan mangsa yang terlibat adalah 92 orang, menjadikan seorang sahaja lagi mangsa yang masih belum ditemui.
“Walau bagaimanapun, ujarnya operasi mencari dan menyelamat (SAR) akan masih diteruskan sehingga diberitahu,” katanya dalam satu sidang akhbar sekitar pukul 5.45 petang tadi.
Perkembangan terkini menyaksikan seramai 30 mangsa telah disahkan maut, manakala seorang lagi yang masih hilang daripada keseluruhan mangsa yang terlibat iaitu 92 orang. – KOSMO! ONLINE


Zelenskyy bertemu Biden di White House
Oleh KOSMO!

22 Disember 2022, 8:00 pm
WASHINGTON – Presiden Volodymyr Zelenskyy bertemu rakan sejawat beliau, Joe Biden di White House dalam lawatan pertama pemimpin Ukraine berkenaan ke luar negara sejak pencerobohan Russia, lapor akhbar Metro UK semalam.
Washington mengesahkan bahawa Zelenskyy tiba di Pangkalan Tentera Udara Andrews di Maryland sejurus sebelum waktu tengah hari semalam.
Lawatan antarabangsa tersebut adalah yang pertama dilakukan Zelensky sejak negaranya diceroboh oleh tentera Russia pada Februari lalu.
Sejurus sebelum pukul 2.30 petang (waktu tempatan), Zelenskyy bertemu Biden dan wanita pertama AS, Jill Biden di South Lawn, White House.
Zelensky dilihat memakai baju hijau dihiasi dengan jata negaranya.
Beliau kemudian terlibat dalam perbincangan dua hala sebelum mengadakan sidang akhbar bersama Biden.

“Amerika Syarikat komited untuk memastikan rakyat Ukraine mampu berjuang menentang pencerobohan Russia selama mana yang diperlukan.
“Kita harus jelas bahawa apa yang dilakukan oleh Russia adalah sengaja memusnahkan infrastruktur kritikal.
“Russia menggunakan musim sejuk sebagai senjata. Orang ramai kesejukan, kelaparan dan terputus hubungan antara satu sama lain,” kata Biden.
Bercakap selepas Biden, Zelensky merayu kepada rakyat AS untuk menggambarkan imej musim sejuk yang teruk dengan catuan elektrik selama dua jam setiap hari akibat serangan udara Russia ke atas infrastruktur utama.
“Russia harus bertanggungjawab atas semua yang dilakukannya terhadap kami,” kata Zelensky.
Zelensky kemudian menjawab soalan mengenai apa yang beliau mahu dunia tahu.
“Saya mendoakan keamanan buat anda semua. Saya berharap anda akan melihat anak-anak anda hidup dan menjadi dewasa. Saya berharap anda melihat mereka masuk ke universiti. Saya rasa itu perkara utama,” katanya. – Agensi


Citaglobal lupus perniagaan lombong bauksit
Oleh KOSMO!

22 Disember 2022, 7:26 pm
PETALING JAYA – Citaglobal Berhad (Citaglobal) telah melupuskan pegangannya sebanyak 49 peratus dalam syarikat perlombongan bauksit SE Satu Sdn. Bhd. (SE Satu) pada harga RM4.8 juta.
Melalui pelupusan tersebut, syarikat tersebut akan kembali kepada pengasas asalnya sekali gus membolehkan Citaglobal keluar daripada perniagaan perlombongan bauksit.
Pengerusi Eksekutif dan Presiden Citaglobal, Tan Sri Mohamad Norza Zakaria berkata, sebagai sebahagian daripada penyelesaian, Citaglobal melalui anak syarikat milik penuh tidak langsungnya Sinergi Dayang Sdn Bhd, akan mengambilalih sebidang tanah pegangan bebas seluas 31.31 hektar di Sungai Karang, Pahang dengan harga RM10.08 juta.
Bidang tanah ini mempunyai nilai buku teraudit RM13.44 juta pada 31 Disember 2021.
Secara umumnya, tanah ini terletak di sekitar projek Laluan Rel Pantai Timur (ECRL), yang mana Citaglobal berhasrat untuk menggunakan bagi pelaksanaan projek pengeluar tenaga bebas (IPP) ECRLnya.
“Mengenal pasti tanah yang sesuai dan diingini dari segi ekonomi semakin sukar. Kami amat berbesar hati untuk memperoleh sebidang tanah di Sungai Karang ini.

“Bukan sahaja lokasinya berhampiran dengan projek ECRL, tetapi ia juga mempunyai komposisi dan keperluan yang sesuai untuk menempatkan tenaga boleh diperbaharui,” katanya dalam kenyataan yang dikeluarkan di sini.
Mohamad Norza menjelaskan, melupuskan perniagaan perlombongan bauksit adalah sejajar dengan visi Citaglobal untuk keluar daripada perniagaan warisan kerana Kumpulan  berharap untuk mengambil bahagian dalam sektor yang dipacu teknologi.
Citaglobal kini berada dalam pusingan terakhir proses pembersihan perniagaan warisan. -KOSMO! ONLINE


Video tular warga asing cuba diperas ugut di pasar
Oleh OTHMAN YAHAYA

22 Disember 2022, 6:54 pm
YAN – Tindakan pantas pengunjung pasar pagi Guar Cempedak di sini meleraikan perbuatan seorang lelaki cuba memeras ugut seorang pekerja dipercayai warga asing yang tular di media sosial hari ini berjaya mengelak sebarang kejadian tidak diingini.
Rakaman video berdurasi 39 saat itu menunjukkan seorang lelaki dipercayai penduduk tempatan dilihat membuat provokasi terhadap seorang warga asing yang menaiki motosikal bersama anak lelakinya.
Lelaki tempatan itu didengari meminta wang daripada warga asing terbabit namun permintaannya itu tidak dilayan meyebabkan suspek itu cuba merampas kunci motosikal mangsa.
Tindakan mangsa menghalang lelaki terbabit berbuat demikian menyebabkan suspek berang dan menumbuk muka mangsa menyebabkan anak lelaki mangsa yang duduk di dalam raga motosikal terkejut dan menangis.
Suspek kemudian dilihat berjaya merampas dompet mangsa sebelum mangsa turun daripada motosikal dan cuba mendapakan kembali dompetnya.
Perbuatan suspek dilihat sekumpulan peniaga di situ yang berteriak agar mangsa diberi perlindungan bagi mengelak kejadian tidak diingini menimpanya.

Bagaimanapun tindakan pantas beberapa orang pengunjung meleraikan kejadian itu berjaya memujuk suspek dan mengambil kembali dompet untuk diserahkan kepada mangsa.
Suspek kemudiannya diarah meninggalkan kawasan itu, manakala mangsa yang berjaya memperolehi semula dompetnya turut diarah beredar.
Sementara itu Ketua Polis Daerah Yan, Deputi Superintendan Shanaz Akhtar Haji yang dihubungi berkata, dia tidak dapat memberi sebarang komen kerana pihaknya belum menerima sebarang lapuran berkaitan kejadian yang didakwa berlaku di Guar Cempedak itu. – KOSMO! ONLINE


Lantikan politik dalam GLC bersyarat
Oleh Abdul Rahman Razali

22 Disember 2022, 6:57 pm
Lantikan politik dalam GLC bersyarat | 15 MINIT MMTV 22 Disember 2022.


Tanah runtuh: Jumlah mangsa terlibat adalah 92 orang, bukannya 94 orang
Oleh NURUL IZZATI ZAINI

22 Disember 2022, 7:10 pm
HULU SELANGOR- Jumlah sebenar mangsa tanah runtuh di tapak perkhemahan di Jalan Batang Kali-Genting Highlands adalah 92 orang dan bukannya 94 orang.
Perkara tersebut disahkan oleh Ketua Polis Selangor, Datuk Arjunaidi Mohamed, dalam satu sidang media sekitar pukul 5.45 petang tadi.
“Sejak operasi mula dijalankan, kita telah umumkan jumlah mangsa keseluruhan yang hilang adalah 94 orang sama ada yang selamat atau meninggal dunia.
“Namun setelah kita membuat semakan beberapa kali dengan laporan polis waris mangsa dan daftar masuk pelanggan Fathers Organic Farm, kita mendapati jumlah keseluruhan mangsa terlibat adalah 92 orang.
“Seramai 30 mangsa telah disahkan maut, manakala 61 orang selamat, menjadikan seorang sahaja lagi mangsa yang masih belum ditemui,” katanya kepada pemberita.
Jelasnya lagi, kekeliruan tersebut timbul kerana ada daftar masuk pelanggan Fathers Organic Farm yang bertindih pada hari kejadian.

Arjunaidi turut menegaskan jika terdapat waris mangsa yang tampil untuk membuat laporan, maka jumlah keseluruhan mangsa akan berubah lagi.
Dalam pada itu, beliau turut berkata operasi pada petang ini ditangguhkan sehingga diberitahu atas faktor cuaca yang buruk. -KOSMO! ONLINE


Hospital di China dipenuhi pesakit Covid-19
Oleh KOSMO!

22 Disember 2022, 7:00 pm
BEIJING – Hospital-hospital di China didakwa mencatatkan peningkatan bilangan kemasukan pesakit di tengah-tengah kebimbangan mengenai gelombang baharu jangkitan Covid-19, demikian menurut Pertubuhan Kesihatan Sedunia (WHO) seperti dilaporkan Badan Penyiaran Britain (BBC).
Pengarah Eksekutif Program Kecemasan Kesihatan WHO, Dr. Michael Ryan berkata, unit penjagaan rapi (ICU) hospital-hospital di China amat sibuk meskipun pegawai-pegawai tempatan berkata, bilangan pesakit agak rendah.
Data dikeluarkan pemerintah menunjukkan tiada kematian akibat Covid-19 dicatatkan kelmarin, namun terdapat keraguan mengenai kesan sebenar virus itu.
Angka rasmi pemerintah turut menunjukkan hanya lima orang meninggal dunia akibat Covid-19 kelmarin dan dua lagi pada Isnin lalu.
Namun, sejak beberapa hari lalu, hospital-hospital di Beijing dan beberapa bandar lain dilaporkan menerima bilangan pesakit yang ramai ketika gelombang baharu Covid-19 melanda China.
Justeru, Ryan mendesak Beijing menyediakan lebih banyak maklumat mengenai penularan baharu virus tersebut di negara itu.

“Di China, apa yang dilaporkan adalah bilangan kes yang agak rendah di ICU namun, secara anekdot, ramai pesakit dirawat di ICU.
“Kami telah menyatakan perkara ini berminggu-minggu bahawa virus yang amat berjangkit ini amat sukar dihentikan sepenuhnya dengan hanya menggunakan langkah-langkah kesihatan dan sosial,” ujarnya.
Sejak 2020, China mengamalkan sekatan kesihatan yang ketat, sebagai sebahagian daripada dasar sifar Covid.
Namun, pemerintah menamatkan kebanyakan sekatan dua minggu lalu selepas beberapa protes tercetus di banyak lokasi bagi membantah kawalan tersebut.
Ia menyebabkan bilangan kes melonjak sekali gus meningkatkan kebimbangan mengenai kadar kematian dalam kalangan warga emas terutamanya golongan mudah terdedah. – Agensi


Tanah runtuh: Identiti 2 daripada 4 mangsa telah dikenal pasti
Oleh TUAN NURHIDAYAH TUAN AB.GHANI

22 Disember 2022, 7:14 pm
SUNGAI BULOH- Identiti dua orang dewasa yang ditemui pagi tadi telah dikenal pasti oleh Jabatan Forensik Hospital Sungai Buloh.
Menurut sumber dipercayai, dua mangsa terbabit adalah sepasang suami isteri dari Melaka yang dilaporkan hilang dalam tragedi tanah runtuh Batang Kali-Genting Highlands sebelum ini.
Dua mangsa berkenaan adalah Tai Chan Lin,35, dan isterinya, Yu Siew Pay, 34 tahun.
Sementara itu, dua kanak-kanak yang ditemukan dalam khemah bersama pasangan tersebut belum dikenal pasti setakat 6 petang tadi.
Terdahulu Kosmo! melaporkan empat mangsa ditemukan oleh pasukan mencari dan menyelamat (SAR) sekitar pukul 10.39 pagi tadi. -KOSMO! ONLINE.


PPZ-MAIWP terima zakat perniagaan daripada 26 syarikat korporat
Oleh SITI A'ISYAH SUKAIMI

22 Disember 2022, 7:05 pm
PUTRAJAYA – Pusat Pungutan Zakat – Majlis Agama Islam Wilayah Persekutuan (PPZ-MAIWP) menerima bayaran zakat perniagaan daripada 26 syarikat korporat berjumlah RM44,818,157.89 bagi tahun haul 2020, 2021 dan 2022.
Zakat perniagaan tersebut diserahkan oleh wakil setiap syarikat kepada PPZ-MAIWP disaksikan oleh Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar pada Majlis Zakat Korporat 2022 di sini hari ini.
Pengerusi PPZ-MAIWP, Tan Sri Abdul Aziz Abdul Rahman berkata, setakat Januari hingga November ini, PPZ-MAIWP telah mengutip zakat perniagaan sebanyak RM102,690,824.40 dengan jumlah pembayar sebanyak 3,457 pembayar.
Menurutnya, pembayaran zakat perniagaan syarikat-syarikat korporat ini akan terus diserahkan kepada MAIWP untuk diagihkan kepada lebih 30,200 keluarga asnaf di Wilayah Persekutuan.
“Kami turut menawarkan Skim Wakalah atau pengembalian semula wang zakat kepada syarikat-syarikat korporat untuk dimanfaatkan semula kepada kakitangan dan mereka yang memerlukan dengan kadar 37.5 peratus hingga 50 peratus.
“Sehubungan itu, PPZ-MAIWP merakamkan ucapan ribuan terima kasih kepada semua syarikat korporat yang menunaikan zakat di PPZ-MAIWP,” katanya berucap pada majlis tersebut.

Ujarnya lagi, antara salah satu rahsia kejayaan syarikat-syarikat korporat tersebut adalah dengan menunaikan zakat sekali gus perlu dijadikan contoh kerana bukan sahaja berjaya dalam perniagaan, bahkan berjaya melaksanakan ibadah zakat. – KOSMO! ONLINE


TOP lengkapi murid tahun satu dengan keperluan sekolah
Oleh KOSMO!

22 Disember 2022, 7:12 pm
PETALING JAYA – Prihatin dengan isu kemiskinan yang membelenggu warga kota yang menetap di flat kos rendah Projek Perumahan Rakyat (PPR), Southern Lion Sdn. Bhd. (Southern Lion) pengeluar jenama serbuk detergen TOP telah menganjurkan kempen dana amal Cerahi Kehidupan Bersama TOP.
Kempen yang dijayakan bersama Mydin itu telah melengkapkan seramai 200 murid tahun satu daripada keluarga miskin yang menetap di flat PPR di Kuala Lumpur, Selangor, Johor dan Pulau Pinang dengan pelbagai barangan untuk memulakan persekolahan pada sesi 2023/2024.
Pengurus Besar Kanan Southern Lion,  Carmen Foo berkata, melalui kempen tersebut, sebahagian jualan daripada produk detergen TOP terpilih di pasar raya Mydin di seluruh negara bermula 15 Disember hingga 15 Julai  itu akan disalurkan kepada kumpulan sasaran.
Kelengkapan yang disediakan untuk setiap murid adalah pakaian seragam, kasut dan stoking sekolah, set alat tulis, kotak pensil dan pensil warna.
“Persediaan kembali ke sekolah bagi seorang pelajar mampu memberi kesan kepada perbelanjaan keluarga ini. Namun demikian, pendidikan juga menjadi aspek penting dalam memastikan kanak-kanak terlibat keluar daripada kitaran kemiskinan.

“Mempunyai kelengkapan kembali ke sekolah yang serupa dengan pelajar lain mampu memotivasikan mereka untuk mencapai kecemerlangan. Inilah sebab kempen Cerahi Kehidupan Bersama TOP menarik perhatian dan menerima sokongan rakyat untuk golongan yang memerlukan bantuan,” katanya dalam kenyataan yang dikeluarkan.

Sejak diwujudkan pada tahun 2015, kempen Cerahi Kehidupan Bersama TOP telah memberi manfaat kelengkapan kembali ke sekolah kepada 3,206 pelajar daripada 97 komuniti di seluruh negara, pada masa sama menyumbang produk-produk detergen TOP kepada keluarga dan penjaga mereka.
Sementara itu, TOP baru-baru ini telah memperkenalkan rangkaian TOP Colour Signature yang terdiri daripada serbuk detergen premium Super Colour dan cecair detergen premium Colour Protect dengan teknologi terkini 5D Colour ProTech yang membenarkan pengguna mencuci ke semua pakaian mereka sekali gus dengan penuh yakin kerana warna pakaian tidak akan turun dan menjejaskan pakaian lain.
Ia juga memastikan warna pakaian terus cerah berseri dan pakaian berwarna gelap kekal gelap.
Rangkaian terbaharu ini turut mencegah fabrik daripada kelihatan lusuh lebih awal dan memastikan ia sentiasa kelihatan baharu. Ini seterusnya membantu memanjangkan hayat pakaian dan menggalakkan kehidupan yang lestari.
Dalam pada itu, setiap keluarga yang terlibat dalam program Cerahi Kehidupan Bersama TOP akan menerima pek 2.1kg serbuk detergen TOP Super Colour dan sebuah dispenser detergen boleh diguna semula. -KOSMO! ONLINE


Pelanggan Bank Islam terjejas banjir boleh tangguh bayar pinjaman
Oleh KOSMO!

22 Disember 2022, 6:44 pm
PETALING JAYA – Prihatin dengan bencana banjir yang dialami di beberapa buah negeri, Bank Islam Malaysia Berhad (Bank Islam) telah mengumumkan pelaksanaan Program Prihatin Banjir untuk membantu para pelanggannya yang terjejas.
Menurut kenyataan yang dikeluarkan, pelanggan dengan  kemudahan pembiayaan perumahan, pembiayaan peribadi dan pembiayaan Kenderaan Bank Islam yang terjejas akibat bencana ini boleh mengemukakan pemohonan penangguhan bayaran ansuran bulanan mereka sehingga tempoh enam bulan tertakluk kepada terma dan syarat yang ditetapkan.
Selain itu, Bank Islam juga tidak akan mengenakan sebarang caj bagi penggantian kad kredit-i dan debit-i serta buku cek yang rosak atau hilang ekoran bencana yang berlaku.
“Bagi membantu perusahaan mikro, kecil dan sederhana (PMKS) yang terjejas, Bank Islam menawarkan Kemudahan Bantuan Bencana 2022 untuk pelanggan Pembiayaan Perniagaan-i yang terkesan.
“Menerusi kemudahan ini, perusahaan mikro yang layak boleh memohon pembiayaan berjumlah sehingga RM150,000, manakala saiz pembiayaan untuk PKS adalah RM700,000 dengan tempoh pembiayaan selama tujuh tahun termasuk moratorium selama enam bulan,” katanya.
Sementara itu, moratorium sehingga enam bulan juga disediakan kepada pelanggan PMKS Bank Islam sedia ada yang terjejas di kawasan bencana banjir yang dikenal pasti oleh Agensi Pengurusan Bencana Negara (NADMA).

Bantuan kewangan ini dibuka kepada semua kemudahan kredit dengan bayaran berjadual atau secara kontrak, khususnya Kemudahan pembiayaan berjangka, kemudahan kredit pusingan dan aliran tunai serta kemudahan perdagangan. -KOSMO! ONLINE


Banjir: Semua PPS tidak berdaftar digazetkan serta-merta
Oleh MUHAMMAD AYMAN GHAFFA

22 Disember 2022, 6:59 pm
PASIR PUTEH – Kerajaan mengumumkan semua pusat pemindahan sementara (PPS) menempatkan mangsa banjir di seluruh negara yang tidak berdaftar akan digazetkan secara automatik bermula hari ini.
Timbalan Perdana Menteri, Datuk Seri Dr. Ahmad Zahid Hamidi berkata, keputusan itu bagi memudahkan semua bantuan yang disalurkan kerajaan dapat diberikan terus kepada mangsa banjir yang ditempatkan di semua PPS.
Menurutnya, sehubungan itu, beliau telah mengarahkan Agensi Pengurusan Bencana Negara (Nadma) menggazetkan semua PPS yang tidak berdaftar atau diwartakan agar terus digazet secara automatik.
“Setelah PPS (yang tidak berdaftar) digazet, segala bantuan akan disalurkan kepada semua mangsa di pusat pemindahan. Ia sekali gus dapat mengelakkan segala kerenah birokrasi semasa menyampaikan bantuan.
“Selain itu, PPS yang baru sahaja digazetkan juga akan menerima bantuan daripada Nadma, Polis Diraja Malaysia, Jabatan Bomba dan Penyelamat Malaysia dan Angkatan Pertahanan Awam Malaysia,” katanya pada sidang akhbar selepas melawat mangsa banjir di PPS SK Jelor di sini hari ini.
Mengulas lanjut, Ahmad Zahid yang juga Pengerusi Jawatankuasa Pengurusan Bencana Pusat berkata, PPS SK Jelor merupakan salah sebuah pusat pemindahan yang tidak digazetkan yang ketika ini menempatkan seramai 500 orang mangsa banjir.

Menurutnya, dengan arahan yang dikeluarkan itu, penghuni yang berlindung di PPS itu layak menerima bantuan sama seperti mangsa banjir yang ditempatkan di lokasi yang digazetkan dengan serta-merta. – KOSMO! ONLINE


Kes Ebit Lew: Polis rampas telefon bimbit pengadu
Oleh IVAN AMIRUL

22 Disember 2022, 6:27 pm
TENOM – Saksi pendakwaan kelima, Asistan Superintenden, Norfazliyani Zolkapeli memaklumkan kepada mahkamah bahawa pihak polis membuat rampasan barang kes membabitkan barangan milik pengadu dalam kes gangguan seksual membabitkan Ebit Lew pada 7 Ogos 2021.
Norfazliyani ketika pemeriksaan utama menyatakan semua barang kes berkenaan adalah sebuah telefon bimbit, kad sim dan kad memori.
“Sekitar pukul 4 petang, saya telah diarahkan oleh DSP Noor Ashikin Shamsuri untuk membuat rampasan barang kes.
“Selepas itu, saya membuat rampasan sebuah telefon bimbit dari pengadu bertempat di Pusat Temuduga Kanak-kanak (CIC), Bukit Aman pada pukul 4.30 petang hari sama.
“Pengadu kemudiannya menyerahkan sebuah telefon bimbit berjenama Samsung Galaxy A31 berwarna biru, satu kad sim Unifi dan kad memori Samsung,” katanya.
Norfazliyani berkata demikian ketika menjawab pertanyaan Timbalan Pendakwa Raya, Nor Azizah Mohamad pada sesi perbicaraan kes gangguan seksual membabitkan pendakwah terkenal, Ebit Lew di Mahkamah Majistret Tenom hari ini.

Ditanya mengenai tindakan lanjut Norfazliyani selepas membuat rampasan barang kes berkenaan, beliau memaklumkan telah membuat tandaan pada telefon bimbit berkenaan sebelum membuat senarai barang rampasan pada borang pemeriksaan.
“Satu laporan polis juga dibuat bagi membuktikan rampasan terbabit sudah dilaksanakan,” katanya.
Sementara itu, Majistret Nur Asyraf Zolhani menetapkan perbicaraan kes berkenaan bakal disambung semula pada 7 hingga 10 Februari 2023.
Terdahulu, Ebit pada 18 Februari lalu didakwa atas 11 pertuduhan termasuk dakwaan mengaibkan kehormatan seorang wanita berumur 41 tahun di daerah Tenom.
Menerusi pertuduhan berkenaan, Ebit didakwa menghantar perkataan lucah ke nombor telefon mangsa melalui aplikasi WhatsApp, antara Mac dan Jun tahun lalu.
Ebit dituduh melakukan perbuatan itu mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya jika sabit kesalahan. – KOSMO! ONLINE


Banjir: Kerajaan bina PPS kekal di seluruh negara
Oleh MUHAMMAD AYMAN GHAFFA

22 Disember 2022, 6:20 pm
PASIR PUTEH – Kerajaan akan mewujudkan pusat pemindahan sementara (PPS) kekal dengan membina sebuah dewan di kawasan sekolah dan tanah lapang di seluruh negara termasuk negeri yang sering terjejas banjir.
Timbalan Perdana Menteri, Datuk Seri Dr. Ahmad Zahid Hamidi berkata, peruntukan bagi pembinaan PPS kekal itu akan diuruskan oleh Agensi Pengurusan Bencana Negara (Nadma) di daerah dan kawasan yang dilanda banjir.
Menurutnya, sehubungan itu, Menteri Besar akan berbincang dengan Setiausaha Kerajaan Negeri dan Pejabat Tanah dan Galian bagi mengenal pasti tanah untuk pembinaan PPS di kekal di negeri-negeri terlibat.
“Selepas itu, Kerajaan Pusat akan menyalurkan peruntukan untuk pembinaan PPS kekal di kawasan terlibat.
“PPS kekal itu boleh digunakan oleh pihak sekolah sebagai dewan semasa bukan musim banjir. Jadi, kegunaan dewan yang dijadikan sebagai PPS itu tidak bermusim,” katanya pada sidang media selepas melawat mangsa banjir di PPS SK Jelor di sini hari ini.
Dalam perkembangan sama, Ahmad Zahid berkata, sekiranya gelombang ketiga banjir berlaku, langkah siap siaga perlu dilakukan oleh Nadma atas nasihat Jabatan Meteorologi Malaysia (MetMalaysia).

“Seeloknya mangsa yang tinggal di lokasi berisiko banjir berpindah tiga hari sebelum banjir gelombang ketiga berlaku,” katanya. – KOSMO! ONLINE


Lubang benam ‘telan’ 25 remaja asyik menari
Oleh KOSMO!

22 Disember 2022, 6:30 pm
LIMA, PERU – Sebuah majlis graduasi di Peru bertukar menjadi ‘tragedi’ apabila lantai tarian runtuh sehingga membentuk satu lubang benam yang mengakibatkan puluhan remaja terjatuh ke dalam lubang tersebut, lapor akhbar New York Post semalam.
Berdasarkan video yang tular di media sosial, kejadian itu berlaku apabila kesemua remaja berkenaan meraikan hari graduasi sekolah tinggi di wilayah San Martin.
Video yang dimuat naik pada 17 Disember lalu itu menunjukkan remaja-remaja tersebut menari dalam satu bulatan apabila lantai tarian runtuh secara tiba-tiba dan membentuk lubang benam.
Selepas muzik dihentikan, tetamu yang lain bergegas membantu semua mangsa yang terjatuh dengan menarik mereka naik ke atas lantai.
Kesemua 25 remaja itu kemudian dikejarkan ke pusat kesihatan setempat, namun tiada kematian dilaporkan dan tahap kecederaan mereka tidak didedahkan.
Punca kejadian itu masih tidak dijelaskan, namun laman berita Trome melaporkan bahawa lantai itu diperbuat daripada kayu dan tidak dapat menampung berat kesemua remaja tersebut. – Agensi


Scha Elinnea tayang kekasih dalam TikTok
Oleh MUHAMMAD HAIKAL RAMLI

22 Disember 2022, 6:20 pm
PETALING JAYA – Selepas terpalit rentetan kontroversi, nama pelakon sensasi, Scha Elinnea kembali memanas dalam ruangan TikTok apabila berkongsi satu kompilasi gambar bersama dengan seorang jejaka yang didakwa kekasihnya.
Dengan kapsyen ringkas Date Night seolah-olah memberi bayangan sedang sedang bertemu janji dengan kekasih hatinya dan dalam fasa bahagia.
Perkongsian gambar memaparkan pelakon drama Kerana Aku Isteri Bidaan yang sedang erat memegang tangan seorang jejaka itu mengundang pelbagai respon orang ramai.
“Privasi namun bukan rahsia, ya itu yang kita mahukan,” tulis seorang peminat di ruangan komen TikTok.
“Lah, dah ada kekasih ke? nampak macam bukan main mesra lagi dengan pelakon lelaki lain,” soal pengguna TikTok itu.
“Kalau benda baik, kenapa mahu sorok, cepat-cepat kahwin, selesai,” komen seorang lagi netizen.

Terdahulu, nama Scha Elinnea atau nama sebenarnya Nur Azleen Natasha Mohamed Mubeen, 23, pernah hangat apabila memuat naik gambar yang memaparkan ukiran tatu berbentuk tulisan di badannya yang dihujani ribuan tohmahan netizen.
Ringkasnya, nama pelakon asal Sungai Petani, Kedah ini tidak pernah sepi dalam radar industri hiburan kerana dihimpit oleh pelbagai kontroversi, bahkan tindak tanduknya selalu mencuri perhatian dan menimbulkan pelbagai spekulasi. – KOSMO! ONLINE.


Penjawat awam Perak terima bantuan khas kewangan
Oleh LUQMAN RIDHWAN MOHAMED NOR

22 Disember 2022, 6:37 pm
IPOH – Kerajaan Perak mengumumkan pemberian bantuan khas kewangan dengan kadar satu setengah bulan gaji dan minimum RM2,000 kepada penjawat awam negeri ini.
Menteri Besar, Datuk Seri Saarani Mohamad berkata, pembayaran sepenuhnya bantuan kewangan itu akan dibuat pada tahun semasa.
“Turut menerima bantuan khas berkenaan ialah Ex-Officio, semua guru lantikan negeri, Orang Besar Jajahan serta Pekerja Sambilan Harian (PSH).
“Bagaimanapun, pemberian ini dikecualikan kepada Menteri Besar dan barisan Exco,” katanya dalam Pembentangan Bajet 2023 sempena Persidangan Dewan Undangan Negeri Perak hari ini.
Beliau berkata, bagi menghargai komitmen tidak berbelah bahagi daripada penjawat awam, kerajaan negeri menyediakan RM2 juta bagi tuntutan bayaran awal gantian cuti rehat kepada yang layak.
Katanya, turut disediakan ialah RM2 juta bagi insentif khas pesara dan RM0.05 juta untuk insentif mengerjakan umrah atau keluar negara.

“Kerajaan negeri turut mengunjurkan RM100 juta sumbangan terkumpul Badan Berkanun Negeri bagi tempoh 10 tahun mulai 2023 hingga 2032.
“Ini bertujuan bagi mengurangkan kebergantungan perolehan hasil kerajaan negeri yang kini banyak tertumpu kepada hasil cukai,” katanya. – KOSMO! ONLINE


Pelajar UiTM maut rempuh belakang lori di lorong kecemasan
Oleh NOR AINNA HAMZAH

22 Disember 2022, 6:32 pm
REMBAU – Seorang pelajar universiti maut apabila motosikal ditunggangnya merempuh belakang sebuah lori di lorong kecemasan kilometer 242.2, Lebuh Raya Utara-Selatan (arah Utara), di sini petang tadi.
Dalam kejadian kira-kira pukul 1.20 petang itu, mangsa, Muhammad Izhar Tabri, 22, yang merupakan pelajar Universiti Teknologi MARA (UiTM) Raub, Pahang disahkan maut oleh pasukan paramedik yang tiba di lokasi kejadian.
Menurut Ketua Polis Daerah Rembau, Deputi Superintendan Hazri Mohamad, kemalangan membabitkan motosikal jenis Yamaha Fz150i yang ditunggangi mangsa dan lori jenis Isuzu yang membawa muatan siling kapur seberat satu tan.
“Siasatan awal mendapati, mangsa dalam perjalanan dari Ayer Keroh menghala ke Senawang di lorong kecemasan. Sebaik sampai di tempat kejadian kenderaan mangsa telah hilang kawalan dan melanggar bahagian belakang sebelah kanan lori yang berhenti akibat mengalami kerosakan enjin di lorong kecemasan tersebut.
“Akibat daripada kemalangan ini, penunggang motosikal yang beralamat di Subang Jaya, Selangor disahkan meninggal dunia di tempat kejadian kerana mengalami kecederaan parah di bahagian kepala, rahang dan patah kedua-dua belah tangan,” katanya dalam satu kenyataan hari ini.
Ujar Hazri lagi, pemandu lori berkenaan iaitu lelaki berusia 38 tahun bagaimanapun tidak mengalami sebarang kecederaan.

Menurutnya, mayat mangsa telah di hantar ke Jabatan Perubatan Forensik Hospital Rembau bagi tujuan bedah siasat esok.
“Kes disiasat di bawah Seksyen 41 (1) Akta Pengangkutan Jalan (APJ) 1987,” katanya. – KOSMO! ONLINE


Tanah runtuh: Keluar dari hospital, Norazam terus ke lokasi kejadian
Oleh NURUL IZZATI ZAINI

22 Disember 2022, 5:50 pm
HULU SELANGOR- Pengarah Jabatan Bomba dan Penyelamat (JBPM) Selangor Datuk Norazam Khamis dilihat melawat lokasi kejadian tanah runtuh, di Jalan Batang Kali-Genting Highlands setelah dibenarkan keluar dari hospital hari ini.
Walaupun dalam keadaan cuaca hujan, beliau tetap hadir menyantuni anggota penyelamat untuk memberikan semangat kepada mereka.
“Saya diserang angin ahmar ringan Isnin lepas dan kini berada dalam keadaan baik. Cuma doktor kata saya perlukan rawatan lanjut selepas ini.
“Saya ingin berjumpa dengan anak-anak buah saya yang terlibat dalam operasi mencari dan menyelamat (SAR) untuk berikan semangat kepada mereka.
“Insya-Allah, kami akan sedaya upaya mencari baki tiga lagi mangsa yang hilang,” katanya kepada pemberita.
Beliau turut menzahirkan ucapan terima kasih atas sokongan semua pihak kerana memberikan semangat kepada pihaknya sehingga dapat menemui 30 mangsa.

Terdahulu Kosmo! melaporkan Norazam dikejarkan ke Hospital Selayang pada Isnin lepas sekitar pukul 6 petang akibat keletihan dan minor strok.
Walau bagaimanapun, keadaan beliau terkawal dan masih sedar diri.
Norazam terlibat secara langsung dalam mengetuai pasukan Bomba dan Penyelamat sejak Jumaat lalu. – KOSMO! ONLINE


Perancangan pembangunan lapangan terbang di Perak tertakluk kajian NASP
Oleh ASLIZA MUSA

22 Disember 2022, 6:43 pm
IPOH – Perancangan pembangunan lapangan terbang antarabangsa di Perak tertakluk kepada hasil kajian Pelan Strategik Lapangan Terbang Negara (NASP).
Menteri Besar Perak, Datuk Seri Saarani Mohamad berkata, kajian bermula 7 Mac lalu itu dijalankan ke atas 42 lapangan terbang sedia ada di seluruh negara dan dijangka dimuktamadkan pada 7 September tahun hadapan.
Jelas beliau, kajian di bawah Kementerian Pengangkutan itu memberi tumpuan kepada unjuran perkhidmatan penumpang dan kargo serta komitmen syarikat penerbangan yang ingin menggunakan lapangan terbang sedia ada.
“Malaysia terlampau banyak lapangan terbang, kalau terlalu rapat (lokasinya) susah juga kerana ia berhampiran.
“Oleh itu, Kementerian Pengangkutan sedang melakukan kajian berhubung keperluan pembinaan lapangan terbang baharu itu, sama ada ia benar-benar diperlukan dan memberi impak yang baik,” katanya pada sesi penggulungan Persidangan Dewan Undangan Negeri (DUN) Perak di sini hari ini.
Isu penjualan tanah lapangan terbang antarabangsa di negeri ini dibangkitkan oleh Angeline Koo Haai Yen (DAP-Keranji) yang mencadangkan kerajaan negeri membatalkan perjanjian, untuk diambil alih semula tapak itu bagi meneruskan projek berkenaan.

Mengulas lanjut beliau berkata, tanah itu bukan lagi tanah kerajaan tetapi tanah milik yang telah diberikan kepada Perbadanan Kemajuan Negeri Perak (PKNP) di mana perjanjian jual beli telah pun dimeterai.
Jelasnya, pembinaan lapangan terbang baharu di Perak amat diperlukan kerana ia diyakini dapat meningkatkan limpahan ekonomi di negeri ini.
Bahkan katanya, kerajaan negeri juga berhasrat menyediakan tapak bagi membolehkan lapangan terbang baharu dibina berikutan tanah sedia ada sudah dijual. – KOSMO! ONLINE


AIR Berhad jalin usaha sama dengan Adaro Water
Oleh KOSMO!

22 Disember 2022, 6:28 pm
PETALING JAYA – Aliran Ihsan Resources Berhad (AIR Berhad) telah memeterai memorandum persefahaman dengan PT Adaro Tirta Mandiri (Adaro Water) bertujuan untuk pertukaran teknologi antara dua syarikat tersebut bagi membolehkan kedua belah pihak meneroka pasaran Indonesia dan Malaysia dalam bidang air sisa yang dikitar semula dan air sisa industri.
Adaro Water adalah cabang air daripada Adaro Group yang berpusat di Jakarta, Indonesia.
Perniagaan utama syarikat  adalah pembinaan loji rawatan air melalui model perniagaan konsesi dan pengurangan Air Bukan Hasil (Non-Revenue Water) melalui Kontrak Berasaskan Prestasi.
Ketua Pegawai Eksekutif AIR Berhad, Adam Saffian Ghazali berkata, pihaknya berbesar hati atas kerjasama yang terjalin dengan Adaro Group sebagai rakan kongsi yang progresif.
“Perkongsian ini membuktikan kepakaran kami dalam menyediakan spektrum penuh air, air sisa, rawatan penambakan untuk operasi, penyelenggaraan, pemulihan kemudahan dan rawatan sistem air,” katanya dalam kenyataan yang dikeluarkan di sini.
Majlis menandatangani perjanjian tersebut  berlangsung semasa Ekspo dan Forum Asiawater Edisi ke-12 di Pusat Konvensyen Kuala Lumpur baru-baru ini. -KOSMO! ONLINE


Suasana hiba selubungi ketibaan tiga mangsa tragedi Batang Kali
Oleh AMRAN MULUP

22 Disember 2022, 6:15 pm
ALOR GAJAH – Suasana hiba menyelubungi ketibaan mayat tiga daripada empat ahli keluarga yang maut dalam tragedi tanah runtuh di tapak perkhemahan di Batang Kali, Selangor.
Mayat Chee Sam, 33, dan isterinya, Lai See Ting, 33, serta anak lelaki mereka, Jonas Lai Ze Kai, 2, yang dibawa menaiki kenderaan pelbagai guna (MPV) Toyota Alphard tiba kira-kira pukul 3.45 petang di Taman Machap Indah, Machap Baru dekat sini.
Seorang lagi anak mangsa, Giselle Lai Yu Xi, 6, telah dibakar di tanah perkuburan Cina Kesang, Jasin, petang semalam dan abunya turut dibawa bersama.
Sementara itu, ahli keluarga mangsa terbabit enggan ditemui pemberita yang berkumpul di luar kawasan rumah sejak pukul 2 petang.
Ketua Kampung Machap Baru, Michael Thai berkata, tiga mayat yang tiba hari ini akan dibakar di tanah perkuburan Kesang, Jasin pada 27 Disember ini.
“Seluruh ahli keluarga mangsa sangat bersedih dengan peristiwa yang menimpa anak, menantu serta dua cucu mereka.

“Ahli keluarga mangsa masih tidak dapat menerima hakikat mereka kehilangan empat ahli keluarga serentak,” ujarnya ketika ditemui di sini, hari ini.

Turut hadir menziarah keluarga mangsa ialah Ketua Polis Daerah Alor Gajah, Superintendan Arshad Abu.
Dalam kejadian tersebut, Chee Sam dijumpai pada 18 Disember lalu, sementara isteri dan anak lelakinya berumur ditemui keesokan hari.
Anak perempuan pasangan itu ditemui pada malam semalam.
Empat sekeluarga itu adalah antara 30 mangsa yang maut dalam bencana tanah runtuh yang berlaku pada 2.42 pagi, Jumaat lalu manakala 61 terselamat dan tiga daripada 94 mangsa terlibat masih hilang setakat ini. – KOSMO! ONLINE


Mahkamah: Dana RM1 juta bayar balik wang pencen Shahrir
Oleh NORLIZAH ABAS

22 Disember 2022, 5:44 pm
KUALA LUMPUR – Mahkamah Tinggi di sini hari ini diberitahu, wang RM1 juta daripada Datuk Seri Najib Tun Razak kepada Tan Sri Shahrir Ab. Samad bertujuan membayar balik wang peribadi yang telah didahulukan oleh bekas Pengerusi Felda itu untuk melaksanakan aktiviti politik di kawasan Parlimen Johor Bahru.
Penolong Penguasa Nurzahidah Yacop, 35, berkata, Shahrir ketika disiasat Suruhanjaya Pencegahan Rasuah Malaysia (SPRM) memaklumkan, beliau membuat permohonan lisan bagi mendapatkan dana daripada Najib ketika bertemunya di Pejabat Perdana Menteri, sembilan tahun lalu.
Menurut pegawai penyiasat SPRM itu, Shahrir memberitahu bekas Perdana Menteri bahawa dana berkenaan bagi menggantikan wang pencen yang telah digunakan untuk menjalankan tanggungjawab sebagai Ahli Parlimen Johor Bahru bagi penduduk kawasan itu.
Ketika pemeriksaan utama pada 14 Disember lalu, Nurzahidah memberitahu mahkamah, Najib menulis dan menandatangani cek AmIslamic milik beliau dan menyerahkannya sendiri kepada Shahrir pada 27 November 2013 di Pejabat Perdana Menteri di Putrajaya.
Nurzahidah yang juga saksi pendakwaan ke-22 memberi keterangan pada perbicaraan bekas Pengerusi Felda yang didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan.
Pegawai penyiasat itu selanjutnya menyatakan, Shahrir memberitahu dana RM1 juta antaranya bagi menggantikan wang peribadi beliau yang digunakan untuk melaksanakan Projek Pemulihan Perumahan Puri Langkasuka (Seri Anugerah) Larkin, Johor Bahru.

Ketika disoal balas oleh peguam Datuk Syed Faisal Al-Edros Syed Abdullah, Nurzahidah bersetuju Lembaga Hasil Dalam Negeri (LHDN) tidak dapat menentukan sama ada dana RM1 juta itu merupakan pendapatan Shahrir kerana agensi itu tidak mendapat dokumen sewajarnya.
Saksi juga bersetuju bahawa pegawai atasan SPRM mencadangkan pertuduhan terhadap Shahrir tanpa mendapat input atau pengesahan LHDN sama ada dana RM1 juta itu merupakan pendapatan atau sebaliknya.
Nurzahidah selanjutnya bersetuju bahawa beliau telah menunjukkan borang cukai taksiran 2013 hingga 2018 milik Shahrir kepada pegawai atasan dan mereka (pegawai) mencadangkan untuk mendakwa Shahrir atas pertuduhan itu walaupun tiada penentuan sama ada RM1 juta merupakan pendapatan atau sebaliknya.
Menurut Nurzahidah, beliau perlu akur dengan arahan pegawai atasan walaupun beliau mencadangkan Shahrir didakwa atas lima pertuduhan lain.
Nurzahidah turut mengaku beliau bukan pihak yang mahir untuk menentukan sama ada dana RM1 juta itu merupakan pendapatan tertuduh.
Saksi turut ditanya oleh Syed Faisal Al-Edros sama ada beliau menerima borang cukai taksiran 2013 hingga 2018 milik Shahrir daripada Timbalan Ketua Unit Audit Meja Selebriti, Penghibur Awam dan Pelbagai, Bahagian Penaksiran LHDN Tuan Zulkfli Tuan Lah pada 13 Januari 2020.
Nurzahidah berkata, beliau ada menerima borang tersebut dan keterangan diambil daripada Tuan Zulkfli berkaitan penerimaan wang RM1 juta.
Bagaimanapun, Nurzahidah bersetuju dengan cadangan peguam bahawa beliau tidak menyerahkan sebarang dokumen sewajarnya mengenai penerimaan RM1 juta kepada Tuan Zulkfli semasa merekodkan keterangannya.
Saksi juga bersetuju bahawa oleh kerana beliau tidak dapat mengemukakan dokumen sewajarnya kepada LHDN, maka agensi itu tidak boleh melaksanakan sembilan langkah wajar untuk menyemak status wang RM1 juta yang diterima Shahrir.
Perbicaraan di hadapan Hakim Datuk Muhammad Jamil Hussin bersambung esok. – KOSMO! ONLINE


141 pegawai, anggota bomba terjejas banjir terima bantuan
Oleh ROSALWANI CHE SOH

22 Disember 2022, 5:26 pm
KOTA BHARU – Kementerian Pembangunan dan Kerajaan Tempatan (KPKT) mengesan seramai 141 pegawai dan anggota Jabatan Bomba dan Penyelamat Malaysia (JBPM) turut terkesan akibat banjir di seluruh negara.
Timbalan Menteri Pembangunan dan Kerajaan Tempatan, Akmal Nasrullah Mohd. Nasir berkata, kerajaan bercadang untuk memberi bantuan atau insentif bagi membantu mereka yang tetap bertugas meskipun turut menjadi mangsa banjir.
Katanya, anggota dan pegawai JBPM bukan sahaja bertugas menyelamat mangsa banjir malah turut menyelamat keluarga mereka sendiri yang ditempatkan di pusat pemindahan sementara (PPS).
“Mereka tetap bertugas walaupun diri sendiri ditimpa bencana dan perkara ini perlu diambil kira.
“Sehubungan itu, insentif atau bantuan perlu diberikan kepada mereka yang terlibat atas komitmen tugas mereka yang tetap bekerja membantu mangsa banjir,” katanya pada sidang media di Ibu Pejabat JBPM Kelantan di Tunjong hari ini.
Hadir sama, Ketua Pengarah JBPM, Datuk Seri Mohammad Hamdan Wahid dan Pengarah JBPM Kelantan, Zainal Madasin.

Sementara itu, Akmal Nasrullah berkata, jumlah anggota bomba yang bertugas setakat ini mencukupi meskipun terlibat bagi operasi banjir di Pantai Timur dan tanah runtuh di Batang Kali, Selangor.
Menurutnya, penambahan anggota bomba yang bertugas akan dibuat jika diperlukan dan Kelantan turut menerima bantuan daripada anggota di kawasan berhampiran yang tidak terkesan banjir. – KOSMO! ONLINE


Terjun sungai, tinggalkan 282,000 batang rokok seludup dalam bot
Oleh ADNAN IBRAHIM

22 Disember 2022, 5:34 pm
BATU PAHAT – Dua lelaki dipercayai warga tempatan bertindak nekad terjun daripada bot dinaiki bagi mengelak dicekup anggota penguatkuasa selepas disyaki cuba menyeludup masuk rokok bernilai RM58,760 dalam kejadian di kuala Sungai Batu Pahat di sini awal pagi hari ini.
Tindakan dua lelaki berkenaan berlaku pada pukul 1 pagi selepas dikejar hampir 10 minit oleh Agensi Penguatkuasaan Maritim Malaysia (APMM) Zon Maritim Batu Pahat.
Pengarah Zon Maritim Batu Pahat, Komander Maritim Mohd. Haniff Mohd. Yunus berkata, hasil daripada kejadian itu, pihaknya berjaya menumpaskan cubaan menyeludup masuk rokok kretek pelbagai jenama disyaki dari negara jiran.
Katanya, kejayaan itu dicapai dalam Op Jaksa dan Op Sapu Air 2022 yang mengesan sebuah bot pancung dalam keadaan mencurigakan dan cuba melarikan diri dengan menuju ke arah ke arah kuala Sungai Batu Pahat.
“Sebaik sampai di tebing sungai, kedua-dua lelaki berkenaan dilihat terjun dari bot dan melarikan diri tanpa dapat dikesan dengan meninggalkan sebuah bot yang penuh dengan muatan rokok pelbagai jenama.
“Pemeriksaan ke atas bot berwarna merah putih tanpa nombor pendaftaran mendapati sebanyak 282,000 batang rokok kretek disyaki tidak bercukai dengan nilai RM58,760,”katanya kepada pemberita di Bilik Mesyuarat Maritim Batu Pahat di sini hari ini.

Menurut Mohd. Haniff, bot serta rokok yang dirampas kemudiannya ditunda ke Pengkakan Zon Maritim Batu Pahat untuk disiasat mengikut Akta Kastam 1967.
Ujarnya, keseluruhan nilai rampasan rokok termasuk bot, enjin serta rokok bercukai bernilai RM303,000.
“Kebiasaanya penyeludup akan menunggu air pasang besar untuk melakukan aktiviti kerana memudahkan mereka untuk merapati tebing dan memunggahkan barang-barang seludup,” katanya.-KOSMO! ONLINE


Cukai taksiran kediaman di Putrajaya dikurangkan 30 peratus – PM
Oleh KOSMO!

22 Disember 2022, 5:40 pm
PETALING JAYA – Kerajaan bersetuju mengurangkan 30 peratus cukai taksiran bagi kediaman berharga RM300,000 ke bawah di sekitar Putrajaya.
Mengumumkan perkara itu, Perdana Menteri, Datuk Seri Anwar Ibrahim berkata, pelaksanaan itu akan bermula seawal Januari depan.
Jelas beliau, pengurangan tersebut adalah selaras dengan hasrat Kerajaan Perpaduan untuk mengurangkan bebanan rakyat terutamanya yang melibatkan golongan M40 dan B40 yang memiliki kediaman mampu milik di Putrajaya.
“Saya mendengar rungutan dan pandangan daripada penduduk Putrajaya bahawa cukai taksiran yang dikenakan ke atas premis kediaman mereka agak tinggi berbanding kawasan sekitarnya.
“Setelah mendapat penerangan lanjut daripada pihak berwajib, saya bersetuju bahawa semua kediaman yang berharga di bawah RM300,000 akan diberikan potongan sebanyak 30 peratus dari jumlah cukai taksiran yang dikenakan,” katanya dalam satu kenyataan di sini hari ini.
Mengulas lanjut, Anwar memberitahu potongan sebanyak 30 peratus itu diberikan kepada premis kediaman yang telah siap dibina pada tahun 2017 sehingga kini yang melibatkan hampir 8,500 unit kediaman.

Tambah beliau, pengurangan cukai taksiran akan mula berkuatkuasa mulai 1 Januari depan sehingga penilaian semula dilaksanakan oleh Perbadanan Putrajaya.-KOSMO! ONLINE


Wanita berjubah cuba samun kedai emas diburu
Oleh DIYANATUL ATIQAH ZAKARYA

22 Disember 2022, 4:56 pm
MELAKA – Polis memburu seorang wanita berjubah selepas dipercayai cuba menyamun sebuah kedai emas menggunakan sebilah pisau di sebuah pasar di Ayer Keroh di sini, kelmarin.
Ketua Polis Daerah Melaka Tengah, Asisten Komisioner Christopher Patit berkata, kejadian berlaku pada pukul 4.45 petang apabila suspek yang memakai jubah masuk ke kedai itu dan berpura-pura ingin membeli emas.
Katanya, pengadu yang merupakan pekerja kedai berusia 16 tahun bagaimanapun terkejut apabila wanita terbabit tiba-tiba mengeluarkan sebilah pisau dan mengacukannya.
“Wanita itu dikatakan masuk ke kedai dengan memakai jubah dan pelitup muka sebelum berpura-pura ingin membeli emas.
“Ketika melayaninya, suspek tiba-tiba mengeluarkan sebilah pisau dari beg galas lalu mengacukannya ke arah pengadu dan menyuruh memasukkan barang kemas ke dalam beg tersebut,” katanya ketika dihubungi di sini, hari ini.
Satu klip video berkaitan kejadian dipercayai daripada rakaman televisyen litar tertutup (CCTV) kedai emas berkenaan turut tular di media sosial Facebook, sejak semalam.

Mengulas lanjut beliau berkata, pengadu yang kaku akibat terkejut kemudian ditarik ke belakang oleh rakan sekerjanya.
“Suspek kemudian melarikan diri dan rakan pengadu meminta bantuan pekerja lelaki untuk mencari suspek tersebut, namun tidak menjumpainya.
“Polis kini memburu suspek mengikut Seksyen 393/397 Kanun Keseksaan kerana cuba merompak menggunakan senjata,” katanya. – KOSMO! ONLINE


Kanak-kanak terperangkap dalam mesin patung
Oleh KOSMO!

22 Disember 2022, 5:30 pm
BRISBANE, AUSTRALIA – Seorang kanak-kanak di Queensland, Australia menjadi sensasi media sosial selepas video rakaman menunjukkan dia terperangkap di dalam mesin mainan patung arked tular di internet, lapor portal berita MailOnline semalam.
Poppy Pearson  yang berusia empat tahun masuk ke dalam mesin mainan tersebut selepas mengikuti arahan kakaknya, Savannah, dan cuba mengambil patung beruang dari dalam mesin tersebut.
Ibu mereka, Melanie Pike dan pasangannya, Brett Pearson memberitahu akhbar Daily Mail Australia bahawa mereka tidak dapat menahan diri daripada ketawa melihatkan aksi lucu Poppy.
“Brett ialah seorang tukang kayu, jadi saya tahu dia boleh mengeluarkan Poppy.
“Dia memang seorang hero. Saya hanya ketawa dan terus merakam video itu,” kata Melanie.
Tambahnya, sejak video tersebut tular di media sosial, Poppy telah menjadi ‘selebriti segera’ dan dikenali ramai orang.

“Dia memberitahu rakan-rakannya bahawa dia sudah popular sekarang,” kata Melanie. – Agensi


Syarikat produk kesihatan didenda RM100,000 berniaga tanpa lesen
Oleh MOHD YUNUS YAKKUB

22 Disember 2022, 5:01 pm
SHAH ALAM – Padah buat sebuah syarikat jualan langsung produk kesihatan apabila didenda RM100,000 oleh Mahkamah Sesyen hari ini selepas menjalankan perniagaan tanpa lesen sah, Januari lalu.
Hakim Rasyihah Ghazali menjatuhkan hukuman itu terhadap syarikat Volten Asiaemall Sdn. Bhd diwakili pengarah, Ismail Che Ani selaku Orang Kena Saman (OKS), selepas mengaku bersalah atas pertuduhan tersebut.
OKS membayar denda tersebut.
Mengikut pertuduhan, syarikat itu didakwa menjalankan perniagaan jualan langsung dengan cara menjual produk kesihatan melalui laman sesawang milik syarikat mereka.
Ini dilakukan dengan menggunakan rangkaian pemasaran bagi maksud untuk mendapatkan faedah ekonomi tanpa lesen yang sah di sebuah premis di Seksyen 15, di sini pada 3.03 petang, 19 Januari lalu.
Sabit kesalahan boleh didenda maksimum RM1juta dan bagi kesalahan kedua tidak melebihi RM2juta mengikut Seksyen 4(1) Akta Jualan Langsung dan Skim Anti-Piramid 1993 dan boleh dihukum di bawah seksyen 4(2)(a) akta sama.

Peguam Jefri Jaafar mewakili OKS ketika rayuan merayu denda paling munasabah dengan alasan syarikat tersebut kini telah mempunyai lesen yang sah.
“Kewangan syarikat agak terjejas selepas pandemik Covid-19. Jika denda tinggi dikenakan akan menjadi beban kepada syarikat,” katanya.
Bagaimanapun, Timbalan Pendakwa Raya Syazwani Zawawi memohon mahkamah mengenakan hukuman denda yang tinggi agar syarikat berkenaan tidak mengulangi kesilapan sama.
“Penalti yang pernah dikenakan terhadap pesalah di bawah Akta Jualan Langsung 1993 tidak menampakkan keberkesanannya dalam usaha mendidik serta mengubah tingkah laku. Jumlahnya yang kecil membolehkan mereka membayarnya secara tunai dan kes diselesaikan di luar mahkamah.
“Namun setelah pembayaran dibuat, kesalahan sama diulang keesokan harinya. Ini kerana pulangan yang diperolehi daripada penipuan tersebut adalah berlipat kali ganda jumlahnya.
“Justeru, peruntukan baharu rang undang-undang ini telah menaikkan jumlah penalti dan penjara maksimum bagi semua kesalahan yang terdapat di dalam akta ini sebagai tindakan pencegahan atau deterrent,” tegasnya. -KOSMO! ONLINE


Sebelum saya bersalin, dia mengaku ada hubungan dengan Syamsul – Puteri Sarah
Oleh MOHD. HAIKAL ISA

22 Disember 2022, 5:07 pm
PETALING JAYA – Pelakon Puteri Sarah membuat pendedahan, sehari sebelum bersalin anak kedua, Sumayyah, pihak ketiga yang didakwa menjadi punca keretakan rumah tangganya mengaku menjalin hubungan dengan suami, Syamsul Yusof.
Sarah atau nama sebenarnya, Puteri Sarah Liyana Megat Kamaruddin berkata, dia sendiri tidak mengerti apa motif wanita itu berbuat demikian pada saat dirinya sedang sarat hamil.
“Sehari sebelum saya lahirkan Sumayyah adalah hari pihak ketiga membuat pengakuan kepada saya dia ada hubungan dengan suami.
“Waktu itu, saya sedang mengandung sembilan bulan. Kenapa? (dia bertindak sedemikian). Saya tak tahu. Tiada hati perut namanya itu,” katanya menerusi satu entri dalam Instastory.
Entri dimuatnaik Puteri Sarah menerusi Instastory tentang hubungan suaminya dengan pihak ketiga. – Instagram.
Sementara itu, dalam muat naik entri berasingan, pelakon drama rantaian, AKu Seorang Perempuan itu menyangkal dakwaan segelintir pihak kononnya dia tergila-gilakan harta suaminya yang merupakan pengarahn filem berstatus jutawan.
“Maklumlah, working mum (ibu bekerjaya) cari rezekikan. Alhamdulillah, rezeki tak pernah putus.

“Saya tertanya-tanya mengapa saya pula dikatakan nak harta suami? Saya pergi bercuti pun pakai duit sendiri. Yang belah sana itu minta macam-macamlah – keretalah, duitlah.
“Siapa yang kerja? Siapa yang meminta? Kelakar, maruah tiada kerana duit,” coret Sarah, 37.
Minggu ini, kecoh dakwaan netizen mengatakan Syamsul dan Ira Kazar sudah berkahwin.
Anak kepada kepada pelakon Kazar Saisi itu dikatakan menjadi orang ketiga dalam konflik rumah tangga Sarah dan Syamsul yang difahamkan sudah sekian lama tidak tinggal sebumbung.
Syamsul dan Puteri Sarah berkahwin pada 8 Mac 2014. Hasil perkongsian hidup, mereka dikurniakan dua cahaya mata iaitu Syaikhul Islam, 5, dan Sumayyah kini berusia 3 tahun. – KOSMO! ONLINE


Tanah runtuh: ‘Tiga mangsa berpelukan, seorang tersepit celah batu’
Oleh NURUL IZZATI ZAINI

22 Disember 2022, 5:05 pm
HULU SELANGOR- Pilu dan sedih. Itulah yang digambarkan oleh seorang anggota bomba apabila melihat sendiri empat mayat tanah runtuh di Jalan Batang Kali-Genting Highlands yang dijumpai pagi tadi.
Pegawai yang hanya mahu dikenali sebagai Sharifah, 28, berkata, sebelum penemuan keempat-empat mangsa, jengkaut sedang menggali tanah dan ternampak bungkusan khemah.
“Apabila anggota penyelamat membuka khemah itu, kelihatan seorang kanak-kanak lelaki dan seorang kanak-kanak perempuan diapit di tengah-tengah antara seorang wanita dewasa dan seorang lelaki dewasa.
“Mereka nampak macam berpelukan, sebab kejadian yang terjadi pun pada waktu mereka tidur. Cumanya keadaan mayat lelaki itu agak menyayat hati kerana seperti tersepit dengan batu,” katanya ketika ditemui Kosmo!
Tambah Sharifah yang bertugas di Balai Bomba dan Penyelamat Kuala Lumpur, ini merupakan tragedi yang terburuk buatnya selama dia bekerja sejak tahun 2019.
Sehingga kini, Sharifah terlibat dalam empat kali operasi sejak kejadian yang terjadi pada Jumaat lepas.

“Kita pun tahu pegawai Bomba wanita tidak ramai. Jadi apabila saya dapat peluang untuk terlibat dalam operasi ini, terus saya rebut.
“Sememangnya letih dan penat itu ada, tetapi sebab dah pernah menjalani latihan dan ini adalah tugas saya, jadi saya terus kekal kuat,” katanya.
Sehingga kini, tiga mangsa masih belum ditemui, daripada seluruh mangsa yang terlibat adalah 94 orang. – KOSMO! ONLINE


PM adakan lawatan ke DBKL, bincang isu miskin bandar
Oleh KOSMO!

22 Disember 2022, 5:17 pm
PETALING JAYA – Perdana Menteri, Datuk Seri Anwar Ibrahim melakukan lawatan dan perjumpaan dengan pengurusan Dewan Bandaraya Kuala Lumpur (DBKL) hari ini.
Menerusi perkongsian di laman Facebooknya, Anwar berkata, beliau mendengar beberapa taklimat serta penerangan terkait pengurusan dan hal ehwal DBKL.
Jelas beliau, pertemuan itu turut dihadiri oleh semua Ahli Parlimen Wilayah Persekutuan Kuala Lumpur.
“Saya turut mengadakan pertemuan dengan semua Ahli Parlimen Wilayah Persekutuan Kuala Lumpur bagi membincangkan beberapa perkara dasar dan usaha bagi mendepani permasalahan miskin bandar.
“Saya tegaskan bahawa tekad utama pentadbiran ketika ini adalah usaha membantu meringankan beban hidup rakyat,” tulisnya di laman Facebook.
Terdahulu antara Ahli Parlimen yang hadir pada pertemuan tertutup itu termasuk Ahli Parlimen Titiwangsa, Datuk Seri Johari Abdul Ghani, Ahli Parlimen Seputeh, Teresa Kok dan Ahli Parlimen Bandar Tun Razak, Datuk Seri Wan Azizah Wan Ismail yang juga isteri Perdana Menteri. – KOSMO! ONLINE


Wanita misteri tanpa seurat benang rai Argentina menang Piala Dunia
Oleh KOSMO!

23 Disember 2022, 9:00 pm
BUENOS AIRES – Seorang wanita berambut coklat misteri berbogel untuk meraikan kemenangan pasukan bola sepak Argentina memenangi Piala Dunia di Qatar baru-baru ini, lapor portal berita The Sun.
Wanita itu bersorak dekat monumen Obelisk di bandar raya tersebut, 12 tahun selepas legenda bola sepak, Diego Maradona berjanji untuk menanggalkan pakaiannya di tempat sama jika negaranya berjaya menang piala tersebut di Afrika Selatan pada tahun 2010.
Dia berarak dalam keadaan bogel di hadapan keluarga dengan anak-anak kecil dan meneruskan persembahan tarian seksinya dengan hanya memakai sepasang cermin mata hitam.
Wanita itu bertindak demikian ketika ramai penyokong Argentina berpesta dalam keadaan gembira di sekelilingnya. Mereka kelihatan lebih berminat untuk melaungkan serta mengibarkan bendera Argentina daripada menonton persembahan mencolok mata itu.
Pertunjukan bogel terbaharu itu berlaku selepas dua warga Argentina menjadi tajuk utama di media seluruh dunia kerana mendedahkan payu dara di tempat duduk penonton di Stadium Lusail, Qatar pada Ahad lalu.
Dua model tersebut kemudian dikenal pasti sebagai Milu dan Noe.

Argentina menjadi juara bola sepak Piala Dunia apabila menang sepakan penalti 4-2 selepas seri 3-3 pada masa tambahan di Qatar pada Ahad lalu. – Agensi


Brek rosak punca kemalangan 5 kenderaan
Oleh TUAN NURHIDAYAH TUAN AB.GHANI

23 Disember 2022, 9:43 pm
KUALA LUMPUR – Masalah brek sebuah treler dipercayai menjadi punca kemalangan lima buah kenderaan di Kilometer (KM) 43, Lebuh Raya Kuala Lumpur-Karak menghala ke Bentong tengah hari tadi.
Ketua Polis Daerah Bentong, Superintendan Zaiham Mohd. Kahar berkata, dalam kejadian pukul 12.45 tengah hari itu, treler membawa muatan besi yang mengalami masalah brek hilang kawalan dan melanggar sebuah treler membawa kontena di hadapannya.
“Akibat rempuhan itu, treler tersebut melanggar pula sebuah kereta jenis Toyota Vios, Honda Civic dan Naza Citra.
“Treler tersebut kemudiannya terbabas dan muatan yang dibawa bertaburan atas jalan,” katanya dalam kenyataan hari ini.
Ekoran kemalangan itu, seorang pemandu treler membawa kontena cedera ringan manakala pemandu-pemandu lain tidak cedera.
Kes disiasat mengikut Seksyen 43 (1) Akta Pengangkutan Jalan 1987.

Aliran trafik sesak di laluan menuju ke arah Bentong, namun keadaan kembali terkawal setelah semua kenderaan yang terbabit kemalangan dialihkan.
“Lokasi tersebut sering berlaku kemalangan, saya harap pengguna jalan raya memandu secara berhemah dan memastikan kenderaan sentiasa diselenggara dan selamat digunakan,” jelasnya.
Orang awam yang mempunyai maklumat berhubung kemalangan berkenaan untuk tampil ke balai polis berhampiran bagi membantu siasatan.- KOSMO! ONLINE.


Tanah runtuh: Mangsa terakhir dicari kawasan terakhir ahli keluarga ditemui
Oleh NURUL IZZATI ZAINI

23 Disember 2022, 10:36 pm
HULU SELANGOR- Operasi mencari dan menyelamat (SAR) seorang lagi mangsa yang masih hilang dalam tragedi tanah runtuh di Jalan Batang Kali-Genting Highlands masih diteruskan selepas cuaca kembali pulih.
Anggota penyelamat kelihatan memasuki lokasi kejadian sekitar pukul 8.30 malam selepas ditangguhkan pada sekitar pukul 5.30 petang.
Difahamkan, anggota penyelamat kini menumpukan pencarian di Sektor A di mana lokasi terakhir keluarga mangsa ditemui.
Sektor B dan C juga dikatakan sudah selesai proses penggalian tanah dan kesemua jengkaut serta anggota digerakkan ke sektor A.
Terdahulu, tiga mayat terdiri daripada dua orang dewasa dan seorang kanak-kanak dituntut oleh sebuah keluarga dari Kampung Machap Umboo, namun mereka masih belum menemui seorang lagi ahli keluarga iaitu seorang kanak-kanak.
Walau bagaimanapun, identiti kanak-kanak itu masih belum disahkan secara rasmi oleh pihak berkuasa.

Sehingga pukul 10.18 malam, tiada perkembangan positif tentang mangsa tersebut, menjadikan jumlah mangsa maut kekal 30 orang daripada keseluruhan mangsa iaitu 92 orang. -KOSMO! ONLINE


Vladimir Putin mahu tamatkan perang Ukraine
Oleh KOSMO!

23 Disember 2022, 11:58 pm
WASHINGTON – Presiden Russia, Vladimir Putin hari ini mahukan pengakhiran segera konflik di Ukraine, manakala pertempuran perlu ditamatkan secepat mungkin, lapor akhbar Sydney Morning Herald.
“Matlamat kami adalah untuk menamatkan konflik ini. Kami sedang berusaha ke arah ini dan kami akan terus berusaha supaya kami akan memastikan bahawa ia berakhir. Lebih cepat lebih baik,” kata Putin kepada pemberita.
Komen beliau bagaimanapun dipandang sinis oleh Ukraine dan Barat.
Jurucakap keselamatan negara White House, John Kirby berkata,Putin tidak memberikan sebarang petunjuk bahawa beliau sanggup berunding bagi menamatkan konflik selama 10 bulan itu.
“Bercanggah sekali. Semua yang Putin lakukan di darat mahupun di udara menunjukkan ciri-ciri seorang lelaki yang mahu meneruskan keganasan terhadap rakyat Ukraine,” katanya dalam satu taklimat kepada wartawan. – Agensi


Lelaki ditemui gantung diri pada pohon mangga
Oleh ROSALWANI CHE SOH

23 Disember 2022, 9:49 pm
JELI – Seorang lelaki ditemui mati selepas dipercayai mengantung dirinya pada sepohon pokok mangga bersebelahan rumahnya di Kampung Jeli Dalam di sini hari ini.
Timbalan Ketua Polis Daerah Jeli, Deputi Superintendan Mohd. Shamsuri Mohd. Zain berkata, pihaknya menerima panggilan telefon daripada seorang wanita yang memaklumkan kejadian tersebut kira-kira pukul 12.50 tengah hari.
Menurutnya, anggota polis terus bergegas ke lokasi kejadian sebelum mendapati mangsa yang berusia 26 tahun berada dalam keadaan tergantung pada pokok mangga.
“Bagaimanapun, tiada saksi bebas yang melihat mangsa menggantung dirinya. Mayat mangsa telah menjalani proses bedah di unit forensik Hospital Jeli di sini kira-kira pukul 4.35 petang tadi,” katanya dalam satu kenyataan sebentar tadi.
Menurut Mohd. Shamsuri, hasil bedah siasat mendapati, kematian mangsa berpunca daripada kekurangan oksigen di dalam badan. – KOSMO! ONLINE


Bot tersangkut di jejambat sebelum sampai Kuala Perlis
Oleh LIA OTHMAN dan OTHMAN YAHAYA

23 Disember 2022, 11:12 pm
SUNGAI PETANI – Sebuah treler membawa muatan bot gagal melepasi jejambat di Kilometer 89 Lebuh Raya Utara-Selatan berhampiran Plaza Tol Gurun, dekat sini pada petang tadi.
Kejadian kira-kira pukul 4.30 petang itu berlaku ketika kenderaan berat tersebut dalam perjalanan dari Kuala Lumpur ke Kuala Perlis.
Ketua Polis Daerah Kuala Muda, Asisten Komisioner Zaidy Che Hassan berkata, treler berkenaan tidak berhadapan masalah ketika melalui jejambat lain yang berketinggian 5.5 meter sepanjang perjalanan dari Kuala Lumpur.
“Treler itu bagaimanapun gagal melepasi jejambat berhampiran Plaza Tol Gurun berikutan jarak ketinggian berkurangan menjadi 4.5 meter. Ia berikutan penambahbaikan struktur jalan dilakukan oleh pihak PLUS,” katanya dalam kenyataan di sini hari ini.
Kata beliau, pihak PLUS bersama kakitangan peronda lebuh raya sedang melaksanakan proses untuk membawa keluar treler itu dari lebuh raya menggunakan Jalan Persekutuan, tengah malam ini.
“Proses ini perlu dilakukan pada tengah malam bagi mengelak berlaku kesesakan seterusnya membolehkan treler itu meneruskan perjalanan ke destinasinya,” katanya. – KOSMO! ONLINE


APAD batalkan lesen syarikat lori akibatkan kematian bayi di Gerik
Oleh EDDY AQMAL MOHAMED HAMIDI

23 Disember 2022, 10:13 pm
PUTRAJAYA – Agensi Pengangkutan Awam Darat (APAD) memaklumkan bahawa lesen pengendali sebuah syarikat lori yang terlibat dalam kemalangan di Gerik, Perak pada 29 Oktober lalu sehingga mengakibatkan kematian seorang bayi dibatalkan berkuat kuasa serta merta.
Agensi berkenaan berkata, tindakan pembatalan tersebut dibuat selepas syarikat berkenaan, Mun Fei Enterprise didapati gagal dalam Audit Keselamatan (JISA) dan mempunyai rekod Kesalahan Lampau Jabatan Pengangkutan Jalan (JPJ) melibatkan keselamatan pengguna.
“Susulan daripada insiden kemalangan tersebut, siasatan telah dijalankan antara JPJ dan APAD dan tindakan telah diambil di bawah Seksyen 57(1)(b)(x) dan Seksyen 58(1)(b) Akta Pengangkutan Awam Darat 2010 (Akta 715).
“Jawatankuasa Penggantungan dan Pembatalan Lesen APAD memutuskan untuk membatalkan lesen Pengendali Mun Fei Enterprise IPO103026-M berkuat kuasa serta merta,” katanya dalam kenyataan hari ini.
Terdahulu, susulan tragedi tersebut, permit syarikat syarikat berkenaan telah digantung selama setahun selain lesen pemandu lori itu juga turut digantung antara enam hingga lapan bulan.
Keputusan penggantungan dibuat JPJ selepas mendapati, lori syarikat tersebut gagal dalam Pemeriksaan dan JISA dijalankan JPJ dan Apad.

Dalam kejadian pada 29 Oktober lalu itu, seorang bayi maut selepas kenderaan yang dinaiki bersama keluarganya merempuh muatan yang jatuh dari lori berkenan dari arah bertentangan ketika melalui satu selekoh di Gerik.- KOSMO! ONLINE


Tanah runtuh: Nadma keluar senarai nama 30 mangsa terkorban
Oleh NURUL IZZATI ZAINI

23 Disember 2022, 11:57 pm
PETALING JAYA – Agensi Pengurusan Bencana Negara (Nadma) telah mengeluarkan senarai nama penuh mangsa yang terkorban dalam tragedi tanah runtuh di Jalan Batang Kali- Genting Highland minggu lalu.
Menerusi satu kenyataan yang dimuat naik di laman Facebook Nadma, kesemua 30 mangsa yang terkorban terdiri daripada 12 lelaki dan 18 orang wanita berusia lingkungan setahun sehingga 67 tahun
Jelas Nadma, senarai terbabit adalah jumlah mangsa yang ditemui setakat pukul 5 petang hari ini.
Senarai nama yang dikeluarkan oleh Nadma
“Sebanyak 30 mayat telah ditemui, proses bedah siasat telah selesai dijalankan, dikenal pasti dan diserahkan kepada kepada waris.
“Proses mengenal pasti mayat mangsa dijalankan dengan menggunakan kombinasi empat kaedah iaitu melalui pengecaman asid deoksiribonukleik (DNA), cap jari, gigi, dan pengecaman pihak waris pada barangan peribadi serta tanda unik pada badan mangsa,”katanya.
Berikut adalah senarai nama yang telah dikenal pasti sehingga pukul 5 petang tadi:-

1. Eng Huai Yi (Kanak-kanak 12 tahun)
2. Eng Choon Wen (Dewasa)
3. Ka Kok Bun (Dewasa)
4. Ka Sin Ya Vanya (Kanak-kanak 6 tahun)
5. Fong Choy Kee (Dewasa)
6. Daniel Khor Yen (Kanak-kanak 5 tahun)
7. Chin Su King (Dewasa)
8. Lai Chee Sam (Dewasa)
9. Lai See Tin (Dewasa)
10. Jonas Lai Ze Kai (Kanak-kanak 2 tahun)
11. Giselle Lai Yu Xi (Kanak-kanak 6 tahun)
12. Tong Kai En (Kanak-kanak 9 tahun)
13. Lai Lee Koon (Dewasa )
14. Wong Kim Yap (Dewasa)
15. Wong Zi Hang (Kanak-kanak 1 tahun)
16. Gain Choo Yin (Dewasa)
17. Wong Hao Yee (Kanak-kanak 6 tahun)
18. Tai Jing Kay (Kanak-kanak 7 tahun)
19. Tai Jing Rou (Kanak-kanak 4 tahun)
20. Yu Siew Pay (Dewasa)
21. Tai Chang Lin (Dewasa)
22. Lim Wei Xin (Dewasa)
23. Hong Mei Jing (Dewasa)
24. Nurul Azmani Kamaruzzaman (Dewasa)
25. Lai Lee Yin (Dewasa)
26. Zech Loh Qi Yi (Kanak-kanak 7 tahun)
27. Ng Yee Tong (Kanak-kanak 11 tahun)
28. Lam Sook Man (Dewasa)
29. Liu Pei Si (Dewasa)
30. Ng Chay Diok (Dewasa)


Terbaring tidak boleh bangun, tetap hadir solat Jumaat
Oleh KOSMO!

23 Disember 2022, 9:00 pm
PETALING JAYA – Biarpun terpaksa berbaring di atas katil, ia langsung tidak mematahkan semangat seorang pemuda untuk hadir bersama-sama menunaikan solat Jumaat.
Kehadiran pemuda itu kemudian mengundang rasa terharu Pensyarah Fiqh Fatwa Makanan dan Kepenggunaan Semasa, Pusat Kajian Syariah, Universiti Kebangsaan Malaysia (UKM), Prof. Madya Datuk Dr. Mohd. Izhar Ariff Mohd. Kashim sewaktu membaca khutbah solat Jumaat hari ini.
“Semasa berada di atas mimbar untuk membaca khutbah Jumaat siang tadi, saya terpandang susuk tubuh ini yang berada di atas katil sedang mendengar isi khutbah saya.
“Allahu Akbar, amat terharu dan terkesan dengan adik ini yang datang jauh bersama ayahandanya untuk hadir Program Pengijazahan Katatib Al-Quran yang berlangsung di Kompleks Nasyrul Quran Putrajaya,” katanya pada hantaran Facebook hari ini.
Dalam masa sama, beliau turut mendoakan kesejahteraan pemuda tersebut di dunia dan akhirat.
“Saya doakan beliau berjaya dunia dan akhirat serta dipermudahkan segala urusannya. Ya Allah rahmati dan berkati hidupnya,” katanya.

Menjengah ke ruangan komen, rata-rata pengguna laman sosial turut mendoakan pemuda tersebut dan salah seorang daripadanya memaklumkan, difahamkan lelaki itu datang dari Sungai Petani, Kedah.
“Semoga Allah permudahkan segala urusan saudaraku ini dan sembuh seperti sedia kala,” kata seorang netizen.
“Moga diberi kesembuhan buat adik ini,” ujar seorang lagi pengguna Facebook. – KOSMO! ONLINE


Bau busuk bongkar kematian jiran
Oleh NOR AINNA HAMZAH

23 Disember 2022, 11:26 pm
KUALA PILAH – Bau busuk di Rumah Rakyat Dangi, di sini pagi tadi membawa kepada penemuan mayat penduduk yang tinggal berseorangan.
Ketua Polis Daerah Kuala Pilah, Superintendan Amran Mohd Ghani berkata, pihaknya menerima maklumat awal kematian tersebut membabitkan lelaki warga emas iaitu Md. Nor Dahalan, 67, di kawasan perumahan tersebut.
Berdasarkan siasatan awal, mangsa sudah meninggal dunia tiga hari dan kematiannya disahkan oleh pasukan perubatan dari Klinik Kesihatan Johol.
“Mayat mangsa dihantar ke Hospital Tuanku Ampuan Najihah, Kuala Pilah untuk dibedah siasat bagi mengetahui punca kematian,” katanya dalam kenyataan di sini hari ini.


Pemuda mati lemas terjatuh Sungai Berang
Oleh MOHD AZLI ADLAN

23 Disember 2022, 8:47 pm
HULU TERENGGANU – Seorang lelaki maut akibat lemas selepas dipercayai terjatuh di Sungai Berang berhampiran Jambatan Kampung Pengkalan Ajal di sini hari ini.
Mangsa, Muhammad Haikal Naim Muktar, 20, yang dipercayai menghidap penyakit sawan dikatakan telah tergelincir ketika berdiri di tebing sungai berkenaan pada pukul 8.30 pagi.
Ketua Polis Daerah Hulu Terengganu, Deputi Superintendan Hasmeera Hassan berkata, mangsa yang menetap tidak jauh dari lokasi kejadian kemudiannya dibawa arus deras.
“Mayat mangsa telah tersangkut pada akar pokok kira-kira 20 meter dari lokasi kejadian. Dua penduduk kampung yang ke lokasi kejadian untuk memukat ikan kemudiannya menemui mayat mangsa kira-kira pukul 12.30 tengah hari,” katanya di sini hari ini.
Hasmeera berkata, mayat Muhammad Haikal  kemudiannya dibawa ke tebing sungai sebelum dihantar ke Unit Forensik Hospital Hulu Terengganu untuk tindakan lanjut.
Beliau berkata, setakat ini, tiada unsur jenayah ditemui dan kematian mangsa diklasifikasikan sebagai kematian mengejut. – KOSMO! ONLINE


Kereta peronda polis musnah terbakar di LPT 2
Oleh MOHD AZLI ADLAN

23 Disember 2022, 7:58 pm
DUNGUN – Dua anggota polis panik apabila kereta peronda yang dinaiki mereka tiba-tiba terbakar di Kilometer 381.8, Lebuh Raya Pantai Timur 2 (LPT 2) berhampiran Bukit Besi di sini hari ini.
Kejadian yang memusnahkan kereta peronda polis jenis Proton Preve tersebut berlaku pada pukul 4.57 petang.
Komander Operasi Jabatan Bomba dan Penyelamat Terengganu, Khairul Ilmi Mohd. Akhir berkata, sewaktu kejadian, kereta peronda dinaiki dua anggota polis dari Ibu Pejabat Polis Daerah Hulu Terengganu itu sedang menghala ke arah Ajil, Hulu Terengganu.
“Kereta peronda polis yang dinaiki mereka tiba-tiba berasap sebelum terbakar. Mereka sempat keluar dari kenderaan untuk menyelamatkan diri.
“Anggota polis berkenaan kemudian melaporkan kejadian kereta peronda terbakar itu kepada bomba,” katanya di sini hari ini.
Khairul Ilmi berkata, kereta peronda polis itu hangus dan musnah 100 peratus akibat kebakaran berkenaan dan berjaya dipadamkan anggota bomba tidak lama kemudian.

“Punca kejadian dan jumlah kerugian masih dalam siasatan. – KOSMO! ONLINE


Lalu lintas sesak, pemandu ‘anxiety’ berhenti kereta tengah jalan
Oleh KOSMO!

23 Disember 2022, 7:49 pm
PETALING JAYA – Kecoh apabila sebuah kereta tiba-tiba berhenti di tengah-tengah jalan utama di Jalan Kuching, Kuala Lumpur menghala ke Selayang sekali gus menyebabkan berlaku kesesakan dalam kejadian pada pagi tadi.
Bagaimanapun, selepas diselidik rupa-rupanya pemandu kereta tersebut berbuat demikian dipercayai diserang rasa cemas atau takut melampau dikenali sebagai ‘anxiety’.
Kejadian itu dimaklumkan oleh pihak Dewan Bandaraya Kuala Lumpur (DBKL) menerusi hantaran pada media sosial Facebook pihak berkuasa tempatan (PBT) itu.
“Pagi ini min (admin) dimaklumkan berlaku satu insiden di mana seorang pengguna jalan raya secara tiba-tiba memberhentikan kenderaannya di tengah-tengah jalan utama di Jalan Kuching menghala ke Selayang.
“Insiden ini menyebabkan berlakunya kesesakan lalu lintas di laluan itu. Bagaimanapun hasil usaha pantas skuad penyelamat, anggota trafik serta pasukan Pusat Pengurusan Pengangkutan Bersepadu (ITIS) DBKL serta dibantu oleh pasukan Polis Diraja Malaysia (PDRM), situasi telah dapat dikawal dengan segera,” katanya pada hantaran tersebut.
Dalam pada itu, DBKL memaklumkan, pemilik kenderaan yang dikatakan mengalami ‘anxiety’ telah berjaya dipujuk untuk keluar dari kenderaannya.

“Kenderaannya kemudiannya telah dialihkan ke bahu jalan. Perkara tak terduga, moga kita semua dalam perlindungan-Nya,” katanya. – KOSMO! ONLINE


Tentera Russia didakwa hidup dalam ketakutan selepas kedatangan harimau
Oleh KOSMO!

23 Disember 2022, 8:00 pm
MOSCOW – Tentera Armada Pasifik Russia hidup dalam ketakutan selepas beberapa harimau dilaporkan menyerang pangkalan mereka, lapor akhbar Daily Star semalam.
Dua ekor harimau Amur atau Siberia dilihat berkeliaran di dalam dan sekitar bandar terpencil di Russia, Fakino yang dihuni 23,000 penduduk.
Beberapa anjing peliharaan penduduk termasuk biri-biri telah dibunuh dan dibaham di bandar itu. Ia ditutup kepada orang luar dan berfungsi sebagai pangkalan untuk kapal perang dan kapal selam nuklear.
Sesetengah penduduk takut untuk keluar, manakala pemburu-pemburu  cuba untuk memantaunya kerana bimbang orang ramai diserang.
Ketua pentadbiran bandar tentera laut itu, Alexander Baranov menggesa penduduk tempatan untuk mengurung haiwan peliharaan mereka di dalam rumah buat sementara waktu.
“Pakar kawalan pemburuan bertugas di sekitar jalan utama,” katanya.

Seekor harimau dikhuatiri datang lebih dekat daripada biasa ke bandar itu susulan penemuan kesan tapak kaki di jalan bersalji.
Bagaimanapun, penduduk mendapati terdapat dua ekor harimau, seekor jantan dan seekor lagi betina yang bunting.
“Saya melihat beberapa ekor harimau. Ia melalui jarak yang jauh dalam masa yang singkat. Adakah ia mengelilingi kami,” kata penduduk bernama Ekaterina.
Wanita bernama Evgeniya pula berkata, kawasan kampungnya, Dunai telah didatangi seekor harimau.
“Akhirnya ia pergi. Sekarang kami sudah tidak takut untuk keluar bekerja. Ia telah memakan anjing dan biri-biri di sini,” katanya. – Agensi


Tanah runtuh: Bapa lega dapat lihat jasad anak, cucu
Oleh AMRAN MULUP

23 Disember 2022, 7:55 pm
ALOR GAJAH – Keluarga kepada empat beranak yang maut dalam tragedi tanah runtuh di tapak perkhemahan di Batang Kali, Hulu Selangor baru-baru ini mengucapkan terima kasih kepada pasukan mencari dan menyelamat (SAR).
Tai Seng Fui, 63, berkata, dia amat bersyukur dan lega apabila jasad anaknya, Tai Chang Lin, 35, menantu, Yu Siew Pay, 34, serta dua cucunya, Tai Jing Rou, 4, dan Tai Jing Key, 7, berjaya ditemui pasukan itu.
Katanya, walaupun tragedi itu masih sukar untuk diterima kerana telah meragut empat nyawa keluarganya secara serentak, namun sekurang-kurangnya dia dapat melihat jasad kesemua mereka.
“Saya sangat sedih dengan kejadian yang menimpa anak kelima daripada tujuh beradik ini, saya bukan sahaja kehilangan anak lelaki tetapi juga kehilangan menantu dan cucu.
“Walaupun tidak percaya dengan apa yang terjadi, namun sekurang-kurangnya saya lega apabila kesemua jasad mereka berjaya ditemui oleh pasukan SAR dan untuk itu saya sangat berterima kasih,” ujarnya ketika ditemui pemberita di Taman Machap Indah, Machap Baru di sini, hari ini.
Seng Fui berkata, anaknya dan Chang Lin merupakan rakan kawan baik dan sememangnya telah merancang untuk bercuti bersama-sama di tapak perkhemahan itu.

“Pada awalnya mereka ingin bercuti dan berkhemah pada Mac lalu, namun tempahan telah penuh jadi mereka menukar tarikh pada Disember ini, tidak sangka pula tragedi ini berlaku,” ujarnya.
Menurutnya, jasad keempat-empat ahli keluarganya telah dibakar di Taman Peringatan Huai En, Jelutong, Batu Berendam, pagi tadi.-KOSMO! ONLINE


Bayi kembar Siam dua kepala, dua kaki dan empat tangan
Oleh KOSMO!

23 Disember 2022, 8:30 pm
KAHERAH – Kelahiran sepasang kembar Siam di Mesir telah mengejutkan doktor-doktor kerana bayi berkenaan memiliki empat tangan, dua kaki dan dua kepala, lapor akhbar Daily Star semalam.
Ibu mereka bagaimanapun sudah menjangkakan kelahiran ganjil tersebut.
Kembar Siam itu dilahirkan di Hospital Universiti Mansoura ketika usia kandungan dalam tempoh sembilan bulan yang dianggap normal.
Kembar Siam itu dilahirkan menerusi pembedahan Caesarean dan jantina mereka masih belum didedahkan.
Oleh kerana berkongsi banyak organ, kembar Siam itu dipercayai tidak akan dipisahkan. Mereka kini dipindahkan ke hospital pakar kanak-kanak untuk rawatan lanjut.
Akhbar The Mirror Uk melaporkan bahawa kes itu jarang berlaku dan proses pemisahan kembar Siam adalah amalan perubatan yang boleh dilakukan.

Dalam kes berasingan pada September lalu di Hospital Great Ormond Street di London, sepasang kembar Siam berjaya dipisahkan melalui pembedahan.
Kembar Siam berkenaan bercantum dari paras dada hingga ke pelvis dan pembedahan itu dianggap berjaya. – Agensi


Rakyat diseru bertindak balas kepada kenaikan harga barangan – Rafizi
Oleh EDDY AQMAL MOHAMED HAMIDI

23 Disember 2022, 8:42 pm
PUTRAJAYA – Rakyat Malaysia diseru agar lebih tangkas bertindak balas kepada kenaikan harga makanan dan minuman bukan alkohol untuk memastikan hubung kait permintaan dan bekalan lebih anjal.
Menteri Ekonomi, Rafizi Ramli berkata, walaupun kadar inflasi bagi November 2022 dilaporkan kekal pada paras 4 peratus seperti bulan sebelumnya, ia masih perlu dikekang agar tidak membebankan rakyat.
“Satu kategori perbelanjaan yang didapati paling mempengaruhi inflasi adalah harga barang-barang makanan dan minuman bukan alkohol pada wajaran 29.5 peratus daripada kesemua kategori perbelanjaan isi rumah yang menentukan Indeks Harga Pengguna.
“Beberapa hipotesis awal yang saya simpulkan termasuklah ketidakanjalan saling kait di antara permintaan dan bekalan bagi barang-barang makanan dan minuman bukan alkohol,” katanya pada sidang akhbar Penerbitan Indeks Harga Pengguna (IHP) November 2022 di sini hari ini.
Tambah Rafizi, beliau berpendapat bahawa jika harga yang dikenakan oleh peniaga dirasakan terlalu tinggi berbanding harga purata peniaga-peniaga lain, sewajarnya pengguna menjauhi peniaga itu agar faktor permintaan berkurang akan menekan peniaga menurunkan harga.
“Peniaga juga tidak sewenang-wenangnya nak menaikkan harga barang seandainya mereka tahu pengguna tidak akan membelinya.

“Pada masa sama, Kementerian Ekonomi juga akan memberi tumpuan jangka pendek kepada kebertanggungjawab harga berpatutan (fair price accountability) dengan membangunkan ekosistem berasaskan data-data harga dari seluruh negara bagi menyuntik keanjalan harga dan bekalan,” jelas beliau.
Rafizi berkata, ekosistem tersebut yang diharap akan dibangunkan dan digerakkan oleh pengguna sendiri akan membantu menambah keanjalan di sebelah permintaan, sebagai satu usaha mengawal inflasi di masa akan datang.
“Saya berharap negara mampu menyediakan ekosistem tabiat pembelian yang banyak dipengaruhi oleh penawaran harga yang berpatutan, dengan menggunakan data sedia ada yang disediakan Jabatan Perangkaan serta Kementerian Perdagangan Dalam Negeri dan Kos Sara Hidup (KPDN),” ujar beliau. – KOSMO! ONLINE


Penantian sedekad 1,000 penduduk Pangsapuri Indahria berakhir
Oleh MOHAMAD NAUFAL MOHAMAD IDRIS

23 Disember 2022, 8:04 pm
SHAH ALAM- Penantian lebih 10 tahun penghuni Pangsapuri Indahria terhadap kemudahan infrastruktur berakhir apabila kerja-kerja pembaikan akan dimulakan Januari tahun depan.
Ini meliputi tempat parkir kenderaan, sistem pembentungan, paip bomba serta dinding yang seterusnya memberikan kelegaan kepada 1,000 penduduk di situ.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, kerja pembaikan tersebut akan dijalankan oleh syarikat pembangunan Kumpulan IKRAM Sdn Bhd (IKRAM) yang akan mengambil masa kira-kira setahun.
Katanya, kos pembaikan akan menelan perbelanjaan RM24juta yang akan ditanggung kerajaan negeri.
“Lebih 10 tahun penduduk hidup dalam ketakutan serta kebimbangan terhadap keselamatan mereka.
“Menteri Besar Selangor (Datuk Seri Amirudin Shari) akan membuat lawatan pada Januari depan bagi melihat sendiri perkembangan kerja-kerja pembaikan,” katanya ketika melawat pangsapuri tersebut di sini, hari ini.

Dalam pada itu, Rodziah mengesa Syarikat Shanghai Realty (M) Sdn. Bhd. yang membina perumahan itu segera menemuinya bagi membincangkan jalan penyelesaian terhadap beberapa kerosakan yang dialami unit kediaman tersebut.-KOSMO!ONLINE


Mekanisme subsidi bersasar dalam masa terdekat – Rafizi
Oleh EDDY AQMAL MOHAMED HAMIDI

23 Disember 2022, 8:52 pm
PUTRAJAYA – Kerajaan akan mewujudkan satu mekanisme pemberian subsidi bersasar yang lebih menyeluruh dalam masa terdekat bagi memastikan tiada individu layak yang tercicir.
Menteri Ekonomi, Rafizi Ramli berkata, perkara itu bagaimanapun belum dibincangkan secara terperinci namun beliau akan melihat kepada pembangunan mekanisme tersebut dilaksanakan secepat mungkin.
“Yang menjadi persoalan apakah sistem yang boleh diguna pakai untuk menentukan individu mana yang layak mendapat subsidi dan sebaliknya.
“Itu cabaran kerajaan sekarang untuk memastikan mekanisme yang terhasil itu adil dan tidak ada yang tercicir selain dapat dilaksanakan secepat mungkin,” katanya pada sidang akhbar Penerbitan Indeks Harga Pengguna (IHP) November 2022 di sini hari ini.
Rafizi berkata, pelaksanaan subsidi bersasar itu kelak sudah pasti akan mengambil kira kesannya kepada rakyat, walaupun kemungkinan besar akan berlaku kenaikan inflasi.
“Soal sama ada inflasi ke tidak, sudah tentu keputusan dibuat, dari segi sokongan yang mana akan dipotong, sudah tentu menjadi sebahagian daripada proses membuat keputusan agar kerajaan mengambil kira kesan kepada inflasi dan rakyat,” katanya

Terdahulu, Perdana Menteri Datuk Seri Anwar Ibrahim menerusi satu sidang akhbar menegaskan mahu pemberian subsidi dilaksanakan secara bersasar supaya bantuan disalurkan kepada golongan yang betul-betul memerlukan.
Beliau pada masa sama turut memberikan tempoh dua minggu untuk kementerian- kementerian berkaitan menyiapkan kertas kerja berhubung pelbagai isu berkaitan subsidi untuk rakyat.- KOSMO! ONLINE


Harap pengurangan cukai taksiran, untuk jangka masa panjang
Oleh SITI A'ISYAH SUKAIMI

23 Disember 2022, 8:36 pm
PETALING JAYA – Penduduk di Putrajaya berharap pengurangan cukai taksiran seperti diumumkan oleh Perdana Menteri, Datuk Seri Anwar Ibrahim semalam, dapat dikekalkan untuk jangka masa lebih panjang demi kelangsungan hidup penduduk.
Senator Dewan Negara, Datuk Mohd. Hisamudin Yahaya berkata, dalam masa sama, pengurangan itu juga membuktikan keprihatinan Kerajaan Perpaduan yang mendengar keluh-kesah rakyat terutamanya golongan M40 dan B40 di Putrajaya kerana kutipan terdahulu sememangnya lebih tinggi berbanding kawasan-kawasan lain.
“Warga Putrajaya menyambut baik pengumuman Perdana Menteri berhubung keputusan kerajaan mengurangkan cukai taksiran sebanyak 30 peratus daripada jumlah yang dikenakan.
“Sehubungan itu, seramai 8,500 pembeli unit kediaman PP1M dan PR1MA yang berharga RM300,000 ke bawah boleh menarik nafas lega kerana pengurangan ini dapat meringankan beban kewangan yang ditanggung warga Putrajaya terutamanya penjawat awam,” katanya dalam kenyataan hari ini.
Beliau berkata, kenaikan kos sara hidup yang tinggi menekan kehidupan mereka dan diskaun sebegini sudah pasti di tunggu-tunggu memandangkan krisis ekonomi di seluruh dunia pada tahun 2023 lebih mencabar.
“Ternyata Perdana Menteri tidak menunggu lama untuk membuat sesuatu keputusan yang memihak kepada penjawat awam termasuk pesara yang terbeban dengan kadar cukai taksiran yang tinggi.

“Saya yakin ‘hadiah’ ini akan meningkatkan lagi semangat penjawat awam dan penduduk Putrajaya yang terkesan peningkatan kos sara hidup,” katanya.
Ujarnya lagi, bagaimanapun diharap pengurangan kutipan cukai ini tidak akan menjejaskan operasi dan kualiti perkhidmatan pihak Perbadanan Putrajaya (PPj) kepada warganya.
Semalam, Kosmo! melaporkan, kerajaan bersetuju mengurangkan 30 peratus cukai taksiran bagi kediaman berharga RM300,000 ke bawah di sekitar Putrajaya.
Anwar dipetik berkata, pengurangan cukai taksiran akan mula berkuat kuasa 1 Januari depan sehingga penilaian semula dilaksanakan oleh PPj. – KOSMO! ONLINE


Suami maut, isteri cedera parah dalam nahas di NKVE
Oleh TUAN NURHIDAYAH TUAN AB.GHANI

23 Disember 2022, 7:13 pm
PETALING JAYA – Seorang lelaki meninggal dunia manakala isterinya cedera parah setelah motosikal dinaiki terlibat dalam kemalangan dengan sebuah kereta di Kilometer 16.7 Lebuh Raya Lembah Klang Baru (NKVE) dari Damansara menghala ke Subang, di sini, semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, laporan berhubung kejadian diterima oleh pihaknya sekitar pukul 10.52 pagi.
“Siasatan awal mendapati, kemalangan berlaku apabila motosikal jenis Honda FS150FJ dinaiki mangsa datang dari arah sama dengan sebuah kereta jenis Perodua Ativa.
“Setelah melepasi susur keluar Damansara menghala ke Subang, kereta berkenaan difahamkan berada di hadapan motosikal mangsa dan mahu mengubah haluan ke kanan, namun ada lori di laluan kanan.
“Kereta berkenaan masuk semula ke laluan asal dan telah mengakibatkan motosikal hilang kawalan sehingga berlaku pelanggaran,” katanya dalam kenyataan hari ini.
Susulan kejadian kira-kira pukul 8.30 pagi itu, pasangan suami isteri masing-masing berusia 32 dan 38 tahun mengalami cedera parah dan telah dikejarkan ke Hospital Sungai Buloh.

“Penunggang (suami) motosikal terbabit disahkan meninggal dunia hari ini ketika menerima rawatan. Kes disiasat di bawah Seksyen 41 Akta Pengangkutan Jalan (APJ) 1987,” ujarnya
Sehubungan itu, saksi kejadian diminta menghubungi pegawai penyiasat trafik, Inspektor Rina Murniza Ibrahim di talian 013-9738580 bagi membantu siasatan. -KOSMO! ONLINE.


Banjir: MB Terengganu mohon maaf selepas ‘hilang’
Oleh Abdul Rahman Razali dan KOSMO!

23 Disember 2022, 6:59 pm
Banjir: MB Terengganu mohon maaf selepas ‘hilang’| 15 MINIT MMTV 23 Disember 2022.


Konsert ambang tahun baharu 2023 Travie McCoy
Oleh MUHAMMAD HAIKAL RAMLI

23 Disember 2022, 7:28 pm
KUALA LUMPUR – Penyanyi rap antarabangsa, Travie McCoy bakal menggegarkan negara apabila buat pertama kali tampil dengan konsert jelajah di Malaysia pada 31 Disember ini.
Konsert jelajah solo penyanyi rap yang berusia 41 tahun dengan judul Travie McCoy New Year Countdown Feat Alexis Kings 2023 itu akan berlangsung pada pukul 9 malam di Zepp Kuala Lumpur.
Buat penggemar genre rap, kehadirannya yang mempunyai bakat besar sebagai pemain instrumen dan meminati rock paduan muzik seperti reggae dan pop pastinya merupakan khabar gembira.
Menariknya, Ketua Pegawai Eksekutif Pushplay Production Sdn Bhd. selaku pihak penganjur tidak hanya menerbangkan Travie secara solo, malah menjemput sama Alexis Kings yang akan menghangatkan suasana sebagai bonus untuk peminat.
“Kami amat berbesar hati mengatakan projek sulung TRAVIE McCOY NEW YEAR COUNTDOWN FEAT ALEXIS KINGS 2023 sebagai hadiah tahun baharu 2023.
“Kami mmahukan 2023 menjadi sebuah tahun yang lebih baik dari tahun-tahun sebelumnya.

“Lebih membanggakan, TRAVIE McCOY NEW YEAR COUNTDOWN FEAT ALEXIS KINGS 2023 juga adalah konsert rap antarabangsa pertama yang diadakan di Zepp KL,” kata penganjur.
Tambahnya, keputusan membawa penyanyi itu ke Malaysia berdasarkan rekodnya yang bersih di samping mesej positif dalam karya lagunya.
“Dengan rekod yang baik, Travie McCoy yang memang terkenal dengan muzik santai, rap serta pesanan-pesanan positif yang ada dalam karyanya dilihat sangat bersesuaian dengan visi kami untuk menutup tahun ini dan membuka tahun 2023 dengan harapan besar yang lebih menguntungkan,” ujar penganjur.
Penyanyi itu muncul dengan album solo perdananya yang berjudul Lazarus dengan single pertama, Billionaire bersama Bruno Mars yang telah menawan hati pencinta muzik seluruh dunia.
Karier solonya kemudian bergerak stabil dan dia menghasilkan lebih banyak lagu yang antaranya mencetak rekod dalam belantika muzik dunia.
Malah, demi memastikan karyanya kekal relevan, Travie menandatangani kontrak dengan Hopeless Records dan melahirkan single pertama pada Jun tahun lalu berjudul A Spoonful of Cinnamon.
Bagi mereka yang berminat, harga tiket bermula serendah RM399 (CAT 3), RM499 (CAT 2), RM599 (CAT 1), RM499 (VIP) dan RM8,999 (VVIP BOX) boleh didapati dalam laman web www.myticket.asia. – KOSMO! ONLINE.


Bapa tiada wang potong kemaluan anak lelaki
Oleh KOSMO!

23 Disember 2022, 7:00 pm
JAKARTA – Seorang lelaki di Indonesia nekad memotong kemaluan anak lelakinya yang sedang tidur, lapor laman berita Kumparan News.
J, 39, bertindak mencederakan anaknya selepas bergaduh dengan isterinya.
“Motifnya, sebelum ini J bertengkar dengan isterinya. Isterinya mengatakan anak mereka sudah besar dan perlu berkhatan,” kata Ketua Polis Daerah Tasikmalaya, AKPB Suhardi Hery Haryanto.
Ucapan yang dikatakan isteri J menyebabkan pasangan itu bertengkar selama beberapa hari.
“Akibat pergaduhan itu, suspek segera mengambil pisau cukur dan memotong kemaluan mangsa.
“Isteri meminta J membawa anaknya bersunat, namun dia belum mempunyai wang untuk bayaran berkhatan,” kata Hery.


Tanah runtuh: Operasi SAR ditangguh
Oleh NURUL IZZATI ZAINI

23 Disember 2022, 7:23 pm
HULU SELANGOR- Operasi mencari dan menyelamat seorang lagi mangsa yang masih hilang dalam kejadian tanah runtuh di Father’s Organic Farm terpaksa ditangguhkan bermula pukul 5.30 petang tadi.
Menurut Ketua Polis Daerah Hulu Selangor, Superintendan Suffian Abdullah, ia ekoran keadaan hujan lebat yang dikhuatiri akan merisikokan pasukan penyelamat.
“Operasi pencarian ditangguhkan sementara, pada pukul 5.30 petang kerana cuaca tidak mengizinkan.
“Namun demikian, operasi mengesan akan diteruskan sekiranya keadaan cuaca bertambah baik dan aspek keselamatan petugas terjamin,” katanya dalam satu kenyataan hari ini.
Setakat pukul 7.13 malam, tiada perkembangan positif dari lokasi kejadian berkenaan dengan mangsa terakhir yang masih hilang.- KOSMO! ONLINE


Bekas Miss Croatia menangis tinggalkan Qatar
Oleh KOSMO!

23 Disember 2022, 7:30 pm
ZAGREB – Bekas ratu cantik Miss Croatia, Ivana Knoll menangis ketika meninggalkan Qatar selepas gelagatnya mencuit hati ramai peminat semasa kejohanan bola sepak Piala Dunia di Qatar baru-baru ini, lapor portal berita Daily Star.
Model menakjubkan itu mendapat perhatian ramai peminat sukan semasa kejohanan tersebut selepas memukau peminat dengan pakaiannya ketika Croatia menduduki tempat ketiga.
Crotia yang tewas kepada Argentina 0-3 pada perlawanan separuh akhir menduduki tempat ketiga selepas menewaskan Maghribi dengan keputusan 2-1 di Stadium Antarabangsa Khalifa, Doha pada Sabtu lalu.
Selepas menjadi tajuk utama dengan pilihan pakaian yang mendedahkan sebahagian besar tubuhnya pada kejohanan itu, bilangan pengikut Knoll meningkat di Instagramnya kepada 3.5 juta tetapi dia beremosi ketika meninggalkan Doha pada minggu ini.
Dalam video yang dimuat naik di perkhidmatan perkongsian gambar itu, wanita tersebut dilihat mengesat air mata sambil memakai jersi Croatia ketika bersiap sedia untuk pulang.
Dia juga menulis pada gambar tersebut: “Meninggalkan Doha sangat sukar bagi saya. Kegembiraan, kesedihan, kekeliruan bercampur baur. Akan sangat merindui tempat ini.”

Di sebalik kekecewaannya kerana meninggalkan Asia Barat, model itu menerima banyak  mesej sokongan daripada pengikutnya bersama kata-kata: “Anda datang ke Qatar sebagai model dan meninggalkannya sebagai bintang ‘super’ antarabangsa.” – Agensi


Tarif purata asas penggunaan kemudahan gas dikurangkan
Oleh SITI A'ISYAH SUKAIMI

23 Disember 2022, 7:08 pm
PETALING JAYA – Tarif purata asas penggunaan kemudahaan gas yang perlu dibayar oleh pengguna-pengguna gas dikurangkan bagi tempoh kawal selia kedua (RP2) bermula 1 Januari 2023 hingga 31 Disember 2025.
Perkara tersebut dipersetujui (secara purata) oleh Mesyuarat Jemaah Menteri pada 21 Disember lalu, yang mana tarif baharu tersebut melibatkan empat kemudahan gas iaitu terminal penggasan semula milik Regas Terminal (Sg.Udang) Sdn. Bhd. (RGTSU), terminal penggasan semula milik Pengerang LNG (Two) Sdn. Bhd. (RGTP), talian paip penghantaran milik Petronas Gas Bhd. (PGB) dan talian paip pengagihan milik Gas Malaysia Distribution Sdn. Bhd. (GMD).
Menteri Ekonomi, Rafizi Ramli berkata, sehubungan itu, penetapan purata tarif kemudahan gas bagi tempoh RP2 dan pelarasan pendapatan serta purata tarif yang dibenarkan bagi tempoh tersebut adalah ditetapkan seperti berikut.
“Purata tarif asas bagi RGTSU kekal seperti mana tempoh RP1 pada kadar RM3.455/gigajoule (GJ)/hari. Tiada pelarasan pendapatan bagi tempoh 1 Januari 2023 hingga 31 Disember 2023.
“Selain itu, purata tarif asas bagi RGTP turun sebanyak 9.2 peratus pada kadar RM3.165/GJ/hari berbanding RM3.485/GJ/hari dalam tempoh RP1. Tiada pelarasan pendapatan bagi tempoh 1 Januari 2023 hingga 31 Disember 2023.
“Dalam masa sama, purata tarif asas bagi PGB juga turun sebanyak 5.8 peratus pada kadar RM1.063/GJ/hari berbanding RM1.129/GJ/hari bagi tempoh RP1. Purata tarif yang dibenarkan bagi tempoh 1 Januari 2023 hingga 31 Disember 2023 adalah RM1.061/GJ/hari selepas pelarasan lebihan pendapatan sebanyak RM0.002/GJ/hari,” katanya dalam kenyataan hari ini.

Ujarnya lagi, purata tarif asas bagi GMD pula kekal seperti mana tempoh RP1 pada kadar RM1.573/GJ/hari dengan purata tarif dibenarkan bagi tempoh 1 Januari 2023 hingga 31 Disember 2023 adalah RM1.535/GJ/hari selepas pelarasan lebihan pendapatan sebanyak RM0.038/GJ/hari.
Mengulas lanjut, Rafizi berkata, penurunan purata tarif kemudahan gas bagi tempoh RP2 ini dijangka akan memberi penjimatan dari segi kos tenaga kepada industri.
“Bergantung kepada jumlah isi padu penggunaan gas, penurunan purata tarif kemudahan gas ini diunjurkan akan diterjemahkan kepada penjimatan iaitu antara RM5.5 juta hingga RM33.2 juta bagi tahun 2023 untuk segmen penghantaran (mengikut kategori pengguna).
“Seterusnya segmen pengagihan (mengikut kategori pengguna sama ada kediaman, komersial atau industri), penjimatan di antara RM4,000 hingga RM55.9 juta bagi tahun 2023,” katanya.
Sementara itu, beliau berharap penurunan tarif kemudahan gas ini akan membantu industri berhadapan dengan kenaikan kos mendadak dan seterusnya diterjemahkan sebagai satu lagi usaha mengawal kenaikan kos sara hidup untuk manfaat rakyat. – KOSMO! ONLINE


Bilangan penumpang di LTAPP meningkat 10 kali ganda
Oleh SITI NUR MAS ERAH AMRAN

23 Disember 2022, 6:32 pm
BAYAN LEPAS – Lapangan Terbang Antarabangsa Pulau Pinang (LTAPP) merekodkan 3.64 juta penumpang dari Januari sehingga November lepas susulan pembukaan semula sempadan antarabangsa pada 1 April lalu.
Ketua Menteri, Chow Kon Yeow berkata, angka yang dicatatkan meningkat sebanyak sepuluh kali ganda berbanding hanya 366,000 penumpang bagi tempoh sama tahun lalu.
Jelas beliau, angka terbabit masih rendah berbanding semasa pra pandemik dan penerbangan antarabangsa baharu sahaja beroperasi semula selepas pembukaan rasmi sempadan negara.
“Selain itu, kemasukan pelancong ke negara ini meningkat sebanyak 894 peratus berbanding tahun lalu ekoran ketika itu negara kita masih di bawah Perintah Kawalan Pergerakan (PKP).
“Walau bagaimanapun, kita kekal positif dan menjangkakan lebih ramai pelancong akan ke sini pada tahun depan sekali gus membuktikan sektor pelancongan semakin pulih,” katanya selepas meraikan ketibaan penerbangan sulung MYAirline dari Kuala Lumpur ke Pulau Pinang di sini hari ini.- KOSMO! ONLINE


Banjir: Remaja lemas dalam air bertakung
Oleh ROHANA ISMAIL

23 Disember 2022, 7:19 pm
PASIR MAS – Kegembiraan enam sahabat yang mandi-manda di kawasan takungan air banjir berhampiran kawasan litar motocross di Kampung Paloh, Tendong di sini hari ini berakhir tragedi apabila salah seorang daripada mereka ditemui lemas.
Mayat Mohd. Nazmi Haikal Mohd Nasrul, 18, dijumpai oleh orang awam pada pukul 10 pagi tadi selepas usaha mencari remaja itu dijalankan di kawasan berkenaan.
Ketua Balai Bomba dan Penyelamat Pasir Mas, Penolong Penguasa Bomba Ahmad Ridhuan Mohamad Ghazali berkata, pihaknya menerima panggilan kecemasan mengenai kejadian itu kira-kira pukul 9.26 pagi.
“Semasa tiba di lokasi kejadian, anggota bomba mendapati mayat mangsa sudah dijumpai oleh orang awam.
“Berdasarkan maklumat, salah seorang daripada kumpulan remaja itu telah meminta bantuan orang kampung selepas menyedari mangsa tenggelam ketika mandi di dalam takungan air banjir itu,” katanya.
Ahmad Ridhuan memberitahu, jenazah mangsa diserahkan kepada pihak polis untuk tindakan lanjut. – KOSMO! ONLINE


BMS 2022 PTPTN terima lebih RM175 juta deposit
Oleh KOSMO!

23 Disember 2022, 6:46 pm
PETALING JAYA – Bulan Menabung Simpan SSPN (BMS) 2022 anjuran Perbadanan Tabung Pendidikan Tinggi Nasional (PTPTN) yang berlangsung mulai 1 hingga 31 Oktober lalu, catatkan kejayaan dengan terimaan deposit berjumlah RM175.8 juta.
Pencapaian tersebut mencatatkan rekod berjumlah 117 peratus berbanding sasaran awal iaitu sebanyak RM150 juta.
Pengerusi PTPTN, Dr. Apli Yusoff berkata, berdasarkan kejayaan luar biasa kutipan deposit Simpan SSPN BMS 2022 yang melebihi sasaran, menunjukkan strategi yang dirangka itu mendapat sokongan padu rakyat Malaysia.
“Program ini merupakan kali kelima dianjurkan sempena Hari Tabungan Sedunia yang disambut pada 31 Oktober setiap tahun.
“Hal Ini membuktikan ibu bapa semakin cakna dengan pengurusan kewangan untuk pendidikan tinggi anak-anak dalam melahirkan generasi modal insan yang cemerlang, gemilang dan terbilang.
“Keadaan ekonomi yang mencabar menuntut masyarakat untuk mengamalkan pengurusan kewangan terancang serta perbelanjaan yang berhemah,” katanya.

Justeru itu katanya, pelaksanaan BMS ini adalah antara salah satu pendekatan yang untuk membudayakan sikap menabung dan menyemai pengetahuan mengenai kewangan bagi melahirkan masyarakat yang celik kewangan.
Program yang telah dilaksanakan secara serentak di 14 negeri ini turut diadakan secara dalam talian di peringkat negeri dan nasional. Pelbagai program dan pertandingan telah berlangsung yang disertai oleh ibu bapa dan anak-anak dari semua lapisan masyarakat.
Dalam masa sama, beliau turut mengucapkan penghargaan kepada seluruh rakyat Malaysia di atas komitmen dan memilih Simpan SSPN sebagai instrumen tabungan terbaik.
“PTPTN akan terus komited meningkatkan kesedaran masyarakat untuk terus menabung di dalam Simpan SSPN bagi mengurangkan kebergantungan ibu bapa kepada pinjaman pendidikan.
“PTPTN yakin usaha ini akan disokong semua pihak bagi merealisasikan visi PTPTN sebagai Peneraju Tabung Pendidikan Tinggi Negara,” katanya.- KOSMO! ONLINE


Kekasih Ronaldo dedah 2022 tahun paling sedih dalam hidupnya
Oleh KOSMO!

23 Disember 2022, 6:30 pm
LISBON –  Georgina Rodriguez yang merupakan teman wanita Cristiano Ronaldo, akhirnya bercerita tentang tahun paling sukar dalam hidup bintang bola sepak Portugal berkenaan, lapor portal berita The Sun.
Dalam apa yang sepatutnya menjadi saat paling gembira pada tahun 2022, ia sebaliknya menjadi detik paling sedih selepas dia kehilangan anak lelakinya secara tragis.
Pada April lalu, model berusia 28 tahun itu menjangkakan akan mendapat bayi kembar lelaki dan perempuan bersama Ronaldo, 37, tetapi salah seorang daripada anak mereka meninggal dunia semasa lahir.
Bayi perempuan pasangan itu, Bella Esmeralda masih hidup tetapi jatuh sakit tiga bulan selepas kematian kembarnya dan terpaksa dimasukkan ke sebuah hospital menyebabkan rumah tangga Ronaldo mengalami lebih banyak tekanan.
Muncul dalam edisi Januari Elle Spain, Rodriguez berkata: “Tahun ini adalah yang paling rumit dalam hidup saya, saat paling gembira menjadi yang paling menyedihkan.
“Ia adalah sesuatu yang akan menemani saya sepanjang hayat dan tidak akan dapat kami lupakan.”

Portugal terkandas dalam perlawanan suku akhir Piala Dunia di Qatar apabila tewas kepada Maghribi 1-0 dengan Ronaldo hanya bermain pada separuh masa kedua. – Agensi


Amaran ribut petir di 6 negeri hingga 9 malam ini
Oleh KOSMO!

23 Disember 2022, 5:53 pm
PETALING JAYA – Jabatan Meteorologi (MetMalaysia) meramalkan hujan lebat berserta ribut petir di enam negeri sehingga pukul 9 malam ini.
MetMalaysia dalam kenyataannya berkata, negeri-negeri terlibat adalah Kedah, Pulau Pinang, Perak, Selangor, Wilayah Persekutuan Kuala Lumpur dan Putrajaya.
“Ribut petir, hujan lebat dan angin kencang dijangka berlaku di negeri Kedah (Bandar Baharu) dan Pulau Pinang (Seberang Perai Tengah dan Seberang Perai Selatan).
“Di Perak, kawasan terlibat adalah di Kerian, Larut, Matang Dan Selama, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya.
Dalam pada itu, ribut petir dan hujan lebat turut diramal berlaku di seluruh negeri Selangor, Wilayah Persekutuan Kuala Lumpur dan Putrajaya.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE